url: =Laisimna i Manphatna. Agelh - Tual Khan Suan - Laibu Saal\nHome > Thuluui/Articles > Laisimna i Manphatna. Agelh - Tual Khan Suan\nLaisimna i Manphatna. Agelh - Tual Khan Suan\nLaisimna i Manphatna\nAgelh - Tual Khan Suan\nLaisimna (reading/informal education) leh sanglai simna (formal education) pen kinai mahmah na pi'n a kibatlohna om kiukiau se hi.\nLaisimna i cih tak ciangin informal education lam kawk zaw a, pilna leh siamna sinna sangpi (college/universities) te ah kah ta kei leng thu theihna leh pilna(knowledge and wisdom) a kingah thei a hihi. Sanglai simna ( formal education) lam leuleu pen theihna leh pilna ngahna ding in lampi sialna khat zui a sinna lam kawk zaw hi. Theihna leh pilna ngahna dingin laisimna or sanglai simna te khat zawzaw, a hih kei leh a nih in zong kingah thei hi. A lampi a kibat loh deih hangin a gah pen pilna leh theihna hi a, kibang hi. Gentehna in leitung mihingte'n i phawk gige ding mi pawlkhat a hi\n1) Albert Einstein a hi zongin,\n2) Bill Gates a hi zongin,\n3) Jack Ma a hizongin a maute in sanglai simna ( formal education) pen mi dangte zah ding a tawp dong tunlo na pi'n a nuntakna uh ah lawhcinna nei veve uhhi. Cihtak ciangin "sanglai sinna ( formal education) lo tawh zong kilawh cing thei lua, sangkah thupi kei" cihna lam hilo zaw a, sanglai sinna (formal education) i tangtun loh hang in laismna (reading) tungtawn pan in pilna leh theihna tampi kingah thei veve hi cih a gennuam hi zaw hang.\nLaisimna (reading) thupi na pen leitung thu, vantung thu theihna ding ciang bek a, a manpha hilo a, mihingte cidamna dingin zong manpha mahmah na hihi. Pulitzer Prize a ngah thupuak Amy Ellis Nutt in The Washing Post (August 08,2016) ah a laigelhna sungha hih bangin Yales University pan Researcher te bawl Social Science and Medicine te thukanna na gelh hi. " kum 12 sung laisim mite leh laisim lo mite a kitehtak na ah laisim mite pen sih baihna tawh kipelhna ding 20 % laisimlo mite sangin kiam/tawm zaw hi" cin na gelh hi. Cihnopna ah laisim mi khat pen laisimlo mikhat sangin a cidamna lam ah 20% hoih zaw hi cihna hi a, suah kum kibang minih te sung pan in laisim zaw mi khat pen a nuntakna sau zaw ding cihna a hihi. Bang hang a hi tam, laisimna leh khansauna kisai kha maw? Eh! kisai mah ei. Laisimna hangin lungsim gikna (stress) tampi vengsak thei hi. Tawmvei laisimna, minute guk (6) sung bekbek laisimna hangin na lungtang pho ( heart rate) leh na pumpi kigakna ( muscle tension) pen sehthum suah seh ni bang kiamsuk zo hi ci'n, UK gampan kihawm khia The Telegraph thupuak in na gelh hi. (March 30,2009). Lungsim vangik ( stress) tampi tak veng leh tua lungsim vangik hang a piang natna te tawh kipelh theih ding a hihi. Tua banah lungsim leh pumpi tawl damna dingin laisimna pen a hoih pen a hihi ci'n Neuropsychologist Dr David Lewis in na gen lai hi. Laisimna pen leitung pumpi, lungsim cidamna ding zong a thupi mahmah khat na hi gige mawk hi.\nLaisimna hangin mihingte lunggelna (imagination) tampi khangto hi. Laisim lo mite in mihingte dangte muhna leh ngaihsutnate theizo lo hi. Bang hang hiam cih leh leitung ah mihing tampi in a mau ngaihsutna, thumuhna, lunggelnate pen laibu sungah na gelh uhhi. Midangte gelna tampi, leh a piang thei ding thute pan malakna te zong laisung mah ah kigelh a hih manin nang ma geltawm mawkmawk sangin mite tung pan in sintheih thu manpha tampi kingah thei hi. Nang i ngaihsut khak ngeiloh, a beisa thu leh mailam a hong tung ding thugen kigin kholhna zong midangte kiang pan kingah thei a hih manin i nuntakna ah khialhna tawm zaw hi. Gel hamsa si ee, i cih thute zong a beisa hun in mite tuahkhak ngeisa thu hi thei a hih manin tua mite kalsuan zia panin hamsa lo takin kigual zo thei tuam hi.\nLaisimna hangin pil zawk, siam zawkna kingah hi. Sanglai sinna (formal education) ah pilna leh theihna ngahna dingin sum leh hun tampi bei in sinkul a, a hizongin laisimna panin hun tomno leh sum le pai tawmno tawh pilna siamna tampi kingah thei hi. Na theih ngeiloh thu, na muh ngeiloh nate pen laibu sung pan na ngah thei ding a, mite tuahkhak ngei thu (experiences) tampi tak tungtawn pan in zong nang a dingin kisinna( lesson) tampi na la thei ding hi. Laisim mi khat i thu theihna leh thu muhna pen lai simlo mi khat i theihna tawh kilam dang mahmah hi. Laibu tampi na simna hangin midangte ngaihsutna tampi na theih lawh ding a, mite tawh zong kikhawlh theihna ding lampi hong vang sak tuam ding hi. Na thu muh zia hong kilam dang ding a, tua tungtawn in na khuahek zia hong tuam pah ding hi. Na kampau dan, na nuntak dan hong kikhel ding a, mite lak ah na gualhawl zaw ding hi. Laisimna hangin leimong khat a om mite thu ngaihsutna leh thu muhnate na thei khia thei ding, nang nuntakna ah na kalsuan ding zia hong baihsak tuam dinghi.\nLaisimna hangin na thu ciaptehna hong hoih sak tuam ding hi. Maryanne Wolf in a laibu gelh, Proust and the Squid: The story and Science of the Reading Brain, sung ah, " mihingte bel laisim ding a suak hi kei.... Laisimna pen mihingte in na a thak nate sinna ding leh khuak ciaptehna bawk kikna ding a bawlkhiat uh ahihi" cin na gelh hi. Laisimna hangin i lungsim sungah thu dang ngaihsutna khempeuh khawlsak vek in tua i laibu et sungah lungsim piakna kinei a hih manin i khuak kitat hiam kik tuam hi. I khuak in thasan in i ngaihsutna khempeuh i laisim sungah a om tak ciangin na kiciamteh thei tektek a hih manin a beisan hun a mangngilh sa thu tampi tak zong kiphawk kik thei hi. Leitung a thu piang thak tuamtuam tampi tak kisinna zong a hih manin leitung nuntak zia tawh kituak in kalsuan khop ding hamsa lo hi. Laisim mikhat in a laisimna sung pan in a theih thu pen a taktak in a mun ciangin maingap tuam pah a hih manin laisim lo mite sangin kalsau sawn zaw hamtang hi.\nLaisimna hangin ei leh ei i dinmun leh i lungsim puakna hong kimu sak hi. Laibu pen itna leh lungsim kihong tak in damdam a simna hangin i ngaihsutna ah ei leh ei hong kiphawk sak hi. Midangte tungah i hoihna, i hoihlohna leh khat leh khat kizopna ah kizop zia ding cihte a kipan hong kimu sak a hih manin nuntakna hoih zawkna ding lampi a hihi. Laibu sung a om thu hoih la hoihte khat khit khat khil ngiatngiat in sim leng i lungsim natna tampi hong damsak thei hi. Midang te tawh kisai muhdan tuamtuam omte zong sansiamna om thei hi. Ei leh ei dinmun i kitheih tak ciangin mite tungah i mundan leh i sandan kisiam tuam ding a, mite tawh kilungtuak in nuntak khopdan kisiam ding hi.\nLaisimna pen mimal khat nuntakna ding a hi zongin, minam bup i mailam kalsuanna ding a hizongin lam hong lak meivak khat tawh kibang hi. Khantohna kipatna ahihi. Lai a sim nuamlo mimal, minam bup pen lawm le gual, minam dangte sangin tuantual (backward) zaw den dinghi. Khan leh gual theih zah theilo ding a hih manin mite nuntakna banzo lo ding hi. A diak in tuhun ah nuntakna pen thu theihna bulphuh nuntakna hi ta a hih manin thu theihna dingin laisim lo minam pen kiamsuk lam manawh zaw ding hi. A beisa hun lai in thatang tawh nek zon hun lai-in minam sung leh mimal nuntakna ah laisim pen hun bei sakna bangin kimu kha hi. A hizongin in tu ciangin khuahun kikhek a, nekzon zia kilam dang a hih manin khua hun zui a nuntak sawm ding thupi hi.\nThu theihna leh pilna ngahna dingin a zon zia ding lampi nih a hi: laisimna ( reading/ informal education ) leh sanglai sinna ( formal education) te pen i nuntakna sungah a cinn huai thu leh sep huai thu a hihi. Sanglai sinna pan pilna leh theihna a kingah theih bangin laisimna pan in zong leitung thu, vantung thu tampi ki zong khia thei a, pilna leh theihna tampi kingah thei veve hi. Theihna leh pilna neilo mite pen mite vaihawmna nuai ah om den ding a, makai lubawk lam-in pang ngeilo ding hi. Tua hi a, a kiciang tan theilo thu theihna leh pilna ngahna dingin laisimna i neih ding pen a thupi mahmah a hihi.\nDated: October 15,2016.\nLaigelh Pu Tual Khan Suan kiang ah Zomi eLibrary/Laibusaal in article/Thuluui ingetna tungtawn in hong gelhsak ahi hi. Ama tungah Lungdam mahmah hang.\ndate: Sat, Oct 15, 2016 at 3:07 PM\nMetallam Khup November 19, 2016 at 1:56 AM\nThu pi thei mahmah ei\nItem Reviewed: Laisimna i Manphatna. Agelh - Tual Khan Suan Description: Rating: 5 Reviewed By: Cinpu Zomi


timestamp: atn

url: =SINGLAMTEH LONGAL - Zomi Adventist Innkuan\nKei aa dingin Singlamteh longal kisialpih ding omlo hi. Zawnna ngauna cileng tehpih ding omlo hi. Utlo pipi-in thei gegu mah nawkteitei phulteitei kul khong hi. Eimite pen zangkawhin kiko thei uh hi. Khual Do Lian pen thu-um tapidaw hoihmahmah khat hi. A lawmte khat in, “Khual Do Lian aw, zangkawh” acih ciangin, aman, “tulah ahimah” nacihsan lel hi. Kei nuntakna pen mizawngin hong kiko leh, ahimah, zi leh ta makaih siamlo-in hong kiko leh, tulah ahi mah, hi tawntung lel hi. Pilna tawphah neilo kahihmanin kasep sunsun a neupen munah kipat kul den hi. Kei nasepte kei tawh kituak mahmah hi. Doctor, MA cih khawng ten seem khaleh bel maizum huai mahmah ding hi. Hibang haksatna sungah, Pasian hehpihna ahi sum leh pilna tawh kiteh theilo kangah hi.\nLeitung sumlehpai neihsa mi ka batloh hangin, singkhuah suangtum tawh nupa kiliamsakna kanei nai kei uh hi. Khatvei khualzin kawivakna ah ka Pano kiang katun leh, nupa kilemlo singkhuah tawh kivatvat kiliamsak sak thu hong gengen hi. Tua pen khatvei nihvei hilo, a kum aa paikhin hi. Cikzet huai mahmah hi, hong ci hi. Kua ahia? kacih ciangin, SDA sia hi e, hong ci hi.\nChurch pastor kahih sungteng inn tawh kithuah zawdeuh kahihmanin, naupangte pantah a thunget sak hun kingah hi. Tavuan lian semsem hong kisuanto a, khualzinna tamin innkuan tawh kizopna tawm semsem hi. Tate a neulam pen a nu bektawh khangkhia a, nupa kop-a vaihawm hun omlo hi. En Pasian na semsemin ih nungah innkuanpihte haksatna panpih hun ding omlo hi. Naupang a neulamte kongpua napialmun zaw pah hi. Kacihmawh ciangin hehnepna ding kazong tawmtawm a, Pasian lawm ahi Abraham tangthu, Isaac tangthu, Jacob tangthu kasutsut a, family problem tawh kidim kamuh ciangin, nuamhuai hetlo hinapi kanuam liang zen hi.\nNaupang a neulai kum-10 pan kum 17 kikal hunkhat hong siahuai mahmah thei hi. Tua pen leitung buppi in, bangkua sung, lamdung lamvai aa kibuaipih khangno tatsiat hun ahi hi. Mi khempeuh kikhel khinlo ding ahi zongin, thungetna tawh Pasian a ki-aap khat muan leh suan penin hong om thei hi. Kata a dangte kahawmthawhna hilo hi. Ka Tanu sang a Nu leh Pa hong lung himawhpih zaw omlo hi. Inn lei u, Nu leh Pa bedroom ci-in a tuamin koih ngiau, zin zong tungsak lo hi. Puan leh niik hong guatte pen kalawm nu in velvel a, “Innlam aate pianuam zen sing e, en khangkhatin zong kisiat nawnlo ding hi,” ci ngeungeu hi. A Nu tawh phone kiho le-u kampau kizomin, na Pa in tua duh tua deih cih pulak khaleh gitneihlohin hong tung pah hi.\nNikhat motor thak hong ciahpih hi. Bangzah man, kacih ciangin “tulsawmguk” hong ci au hi. A motor pen a pua panin mekziau a, ki start thei, a lum avot hong thei hise hi. Tul-20 tul-30 zong hoih mahmah lel lo maw? kacih ciangin, “Nu leh Pa kong tuan sin sak nopman hi e,” hong ci sawnsawn hi. Tua te hangin ama tangthu lui khempeuh sawmsiang khin hi.\nSang khak aa kipan mohman ding matkhat hamu ka pua sak den hi. Kei pattah siamlohna hangin, hong gol semsem ciangin , poeda, tanakha kisam, nikhoih puanhoih kisam ahihmanin sum hong nakdeih mahmah hi. Kihilh thei nawn vetlo hi. Sabbath ni khatvei thu kangen a, “Topa hih katanu sum deihdan nathei hi. Nangma Khasiangtho huhna longal tawh kei septheih themcik zong omlo hi. Ama khansung adeih bangbang sum a zat zawh nang thupha napia in,” ci-in kakkap hi. A sanggamte lakah hong picing masa pen hi. Inn, motor hoihnono a tuan zawh nangin nasep hanciam mahmah hi. “Kata nidangin hibang nong suak ding sa kei ing,” ci’n kakap kha zelzel hi.\nPastor khat a tapa in Jeep hoih mahmah khat leisak hi.. A Pa nuam lua ahihmanin” Nu ei bawi, nang kek kek in, motor nong leisak ding lamen kei lua ing,” ci-in kap hi. Tua ni-in a tapa hoihlohna leh tangthului khempeuh meiikhu suakin lengmang khin hi.\nHaksatna ih puak kibang.\nKalawm it khat gilpi aatin zato lum, cih kaza hi. Lungnuam lo-in tawmcik tawh kaveh hi. Kei zong zi leh ta vaaklai kahih ciangin kapiaknop zah zong kapia zo kei hi. A nopdeuh ciangin lai hong khakin lungdam hong ko hi.Ki-itna hang hi keileh lungdam kohtak zong cing peuhmah lo hi. “Lawm aw, nidangin nathuumthum, tu’n navek un US tung nahih manun, a tang’tang’ khat om inteh. Kei zong numeino teng mizah ahi kei zongin, ki-om thei ciang hong suak uh. Khat ka neihsun buaipih thei mawk ingh. Pulpit tungaa thugen laitak khawngin, zukhamsa-in biakinn mai lamdung khawngah hong diang thei veh aw, cihnang kithei kei mawk! hong ci hi. Mikhempeuh eimah bang lel hi, Pasian in muanpen suan pen hong suaksak thei hi. Nu leh Pa thungetna Pasian in mawkmaisak ngeilo hi, ci-in ka hehnem hi.\nZi neileh a phatuam tam, ci-in khualam kazongsak hi. Sanggamte mahtawh hong kithei uh hi. Pawibawl dingin misapna laikhempeuh hawmkhia khin ung hi, a zing ciang aa kiteng ding hita hi. Nitak hong ciah ciangin zukhamsa-in inn hong tung mawk ! A zi ding pen zingsang ciangin namang hiau!Lawh nang kithei lo, kuamah hong pailoh nadingin phone set zangzangin, mawipawi kiphiat hi, ci-in gen kul mawk ei,” ci hi.\nNu leh Pa te pen bangmah thusia a omkei zongin tate aading deihsakna hangin lungkhamin maitang sa tawntung hi. Taneu neilaite in thungenngen un. Leitung hoih nawnlo hi. Satan in zawhnop hongsa mahmah hi. Kei nuntak hunsung pen” Sihna guamsung tawnin kapai a, Topa mitsuanin ka om den hi.” Midangte hong theihpih loh thuaksiatna kong gen ding tampi om hi. Hong zomlai ding hing. Hih tangthu kangaihsut ciangin, Pasian hong itna bangzahin lian ci-in kaphawk hi. Singlamteh simloh kakisialhpih ding omlo hi. Nidangin kapa tapa hing, Gualnam tupa hing,kacih theih peh SDA kasuah aa kipan cingam nawn keng.\nTua Khuapi Siangtho\nPrev post Abraham Lincoln Laikhak\nNext post Pasian Lungtuak Nasep


url: =Malaysia, Penang ah pasal khat thautawh 10 val veibang kikapgawp in silo bilbel :: ZOMI DAILY\nposted on 27 May 2018 at 7:16 pm Lomkholna: Malaysia, News, Sawltak, World\nMalaysia, Penang ah Handphone azuak pasalkhat zanni Saturday ni in thautawh 10 val veitak kikapliam cih theStar pan kiza hi. Tua aki kapliampa ii aminpen Tan Yi Chin kici a, kum 23 aphakhin khat ahihi.\nZingsanglam in alawmte khattawh Food Court ah zingsangan Breakfast nekhawm uh a, tuakhit ciangin Machang Bubok aom ama omna inn ah aciahkhia ahihi.\nNidang inzong tuabangin anawkzelna himahleh zanni zingsangin Taman Sentosa geinai aom Jalan Kulim ah Traffic Red Light ngakin aomlaitak thautawi pasal khat hong suakkhiavat in, thautawh amawtaw kapsakgawp hi.\nAkigawm in 10 val veibang kikapding ci’n ki pulakkhia a, ahi zongin kamphatna tawh Tan Yi Chin pen suaktathei bilbel hi. Ahi zongin ataklam aliang, akhut leh apumpi ah thautawh kikapkha hi. Tua liamma tengtawh mawtaw ii aveilam panin ki hemkhiathei a, amanlang in Bukit Mertajam Hospital ah kipuak hi.\nTua thautawipa pen akizom in 10 val veibang akap ngekngek khitciangin aphual panin taikhia vingveng hiding in ki ummawh hi.\nPenang police chief Comm Datuk A. Thaiveegan in agenkhiatna ah hih buaina apianhun pen zingsanglam 11:15am hunpawl hi a, Jalan Kulim lamkabom mawtaw tampi in anawknawkna “Busy traffic light junction” ah thupiang ahihi ci’n genkhia hi.\nThau kapliam athuakpa pen zato ah kikem in, bangmah lunghimawh naluatding omlo hi. Thautawh akappa pen matkhiattheih nadingin amankhiading Task Force kiphuan in, aki kansan laitak hi ci’n genkhia hi.\nCentral Seberang Prai OCPD Asst Comm Nik Ros Azhan Nik Abdul Hamid in agenkhiatna ah thautawipa pen amaitang akimulo dingin Ski Mask thuahin, Tan Yi Chin ii atuanna mawtaw Honda Accord pen apualam panin 10 val veibang akapgawp hi ci’n genkhia hi.\nTua thau kikapna aphual ah thautang ahawng “bullet casing” bekbek zong 11 bang kimukhia in, Semi-automatic Pistol thaunamte kizang hiding in ki ummawh cihi. Tua kuamsung aom CCTV te panin Video Footage te ki kaikhawmding a, thaukappa matkhiattheih nadingin ki hanciamding cih kiza hi. Malaysia gamsung ahzong thau kikapna kizathei zelzel hi. Sawltak #zomidaily\nVideo: A 23-year-old smartphone dealer survived a shooting incident at the Jalan Kulim traffic light junction in front of the Taman Sentosa food court in Bukit Mertajam, Penang on Saturday morning.\nUpdate: theSun te’n tuni Sunday ni in apulakkhiatna ah tua thaukappa pen Police te’n mankhia theita uh cihi. Thautawh kapgawp athuakpa pen phone azuak kawikawi, Smartphone Dealer khat kici a, thautang in 4 veitak akhak hangin silo hi.\nThautawi, thaukappa pen kum 40 gualpawl hi a, Saturday zankimlam 10:30pm hunpawl in Tanjong Tokong ah akimankhia ahihi. Friday nidong Remand tawh kikemphot dinga, tuaciangin thusitna kineiding cihi.\nMore: Malaysia, Setapak vengsung ah sangsia khat thautawh kikaplum\nTuabangin thaukikapna apianna pen St Anne Church biakinn geinai hi a, hihcibangin khuasung ah thuakikapna apian ciangin khuasung mipite patau linglawngthei mahmah uhhi.\nKapliam athuakpa pen Seberang Jaya Hospital ah kikem in, 10 val veibang akikap hangin thautang 4 bekin kha hi. Tulaitak zong zato ah aki suamlup khakding, Security apiading in Police te kicingsak cihi. Hihbangin aki thahsawmna, suamlup sawmna pen sumbawlna ah kidempih “Business Rivalry” hang hiding in ki ummawh hi. Sawltak #zomidaily\nPrevious: Mangpha khakna: Australia, Queensland ah hongnusia Rev. Neng Do Lian (Lingthuk)\nNext: Nupi nawipialai khat gul in tukha in anawi anekha atangek tawh anih un sihlawh\nKammal kilawm pawlkhat (azom 01 August)


url: =Asiading Honkhia in ~ Nang Kam Thang :: ZOMI DAILY\nAsiading Honkhia in ~ Nang Kam Thang\nposted on 6 January 2016 at 7:45 am UTC+9:30 Lomkholna: Article\nSen te’paunak ah “kum khat kikhualna ding tupna naneih leh lokho in, kum 10 nuntaknading natup leh sing nosuan inla, kum 100 kimang ding tupna naneih le Naupangno te pantah in” cih nei-uhhi. Ei Tapidaw te in zong Paunak khat inei-a, “Naupang limtak apantah pawlpi pen thahat in khangto a, naupang apantah lo pawlpi ahihleh kum 15 ma in beikik hi”, icihi. Tua ahihleh Pasian kammal Paunak in bang ci leuleu hiam, endihni. Paunak 22:6 ah “Naupangkhat aneulai-in Lampi man tawnsak lecin atek dong in lampial nonlo dinghi” na ci ahihman in naupang pahtah na pen athulian mahmah nang le kei i vaipuak ahihi.\nNu le Pa te, na tano pen mithupi khat ahongsuah ding leh mi vakvai khat ahong suah ding nang le kei pattah na tungah kingahi, cih phawkni. I gam sung, I Pawlpi sung le i-innkuan sung ah khangno pawlkhat i-et ciangin , akilawm lopipi a gamtatna, a zum huai gawp gawp a omna, thu-um lo te ading Pasian’ mindaina apingsak, thu-um mite muktusak, khangthak momno tampi hongom mawkna pen atamzaw in kipattahna hoih zolozek hidingin ka umhi. Mipawl khat te in I Ta te khawng deihbang in honggamtalo in zukham zakham peuh in hongom uhciang, innsung guta cihbang peuh hong suak in, nu le pa zahnonlo, sang gam te olmawh nonlo cihbang peuh in hongom uhciang lungkham in aantang in biak inlam zuana, thungetsak nalianpi ineih pen hoih mahmah hi. Ahizong in iphawkding kadeih khat ah tuabang hongsuak ma-un na-olmawh khalo, na donkhalo, na pantah khalo zek ihidiam, cih kingak sut huai kasa mahmahhi.\nNaupangno te lungsimpen bangmah akigelhnailo gelhlohbu, aw bangmah akikhum nailo tape cassete, khaici bangmah aki tuhnailo lociing tawh kibangin siangtho sinsen mahmah lai uhhi. Tuahi-a, hihnaupang tetung, nagelhbangbang,nakhum bangbang , natuh bangbang, asia apha, hong kigelhkhia, hong ki lokhia, hong gahkhia ding ahihi. Mipil te in naupang no tepen tungman in nagenteh uhhi. Tungmanpen anawilai in deih ciacia ki hekthei, deihbangbangin kibawl thei a, ahizong in hongkeu ciangin bangmah kihek, kibawl theinon lohi. Naupangno te ciaptehtheihna ana kan mipil te-in ‘naupangno kum4 apha khat in akhan tawntung atheihzawh zahding alang (50 percent) pen theikhin uha, alang pen tuanungsiah ah abehlap tohding uhhi’ ci-in pulak uhhi.\nSumtampi anei tesangin hunsaupi aneite enhuai-in thupizaw thamhi. Tua ahihleh kuain hunsaupi neilai pen uhhiam? Thupi isakmahmah US President Obama, hampha isak mah mah mihaupi Bill Gate, I en mahmah bawlungsuaih siam Christiano Ronaldo cihte sangin hihnatano keiukeu in hun hauzawtham lai mawkhi. Mitampi in hun tawmnei kisalua, azatbeisa-uh hunte lakiknuam in thumthum, tautau in aomlaitak, hih natano in hun khem peuh maituah sa in hak hiuhiau cih mawkpen bangzahta thupi-in man phahiam? Tuazahta hunmanpha khem peuh amai ngat natano bangci zatding nahia leh? Nang khutsungah Pasian in hong koih hi. Nazatkhialhding pen lauhuai luahi.\nAhuampi in genle’ng Nitumnalam te-in napicingzawuha, atate peuhmahuh zingsang, nitak Lai siangtho simna, thungetna cih tetawh pantah in, thumanna, cihtakna, makai lungsim neihna ding cih te nakpi in sinsak uhhi. Judah mite in naupang pattahna thupisakuha, nipikalkhat in nai 7 sung nau pangpattahna in zanguhhi. Roman Chatolic pawlpi inzong naupangno pattahding thupi koih mahmahuha, kalkhat in nai 4 sung naupangpahtahna inzanguh, cihi. Adang Pawlpi dang tampi te-in zong naupang pattahna thupisa mahmahuha, kalkhat sungah naikhatcihbang (nipinizigsang bek) naupang pattahna in zanguhhi. Adang Pawl pi tampimah nau pangpattah na aneilo zong om vevehi. Pawlpisung genloh innkuan sung mahmahah Lai siangtho sim khawma, kihilhna azang mi tawm mah mahhi. Atamzaw in Inn kuan laisaing tho sinhun kinei lotek zaw hi. Sanginn te ah zong Pasian thu nasin khahet lozaw uhhi.\nKumzalom 17 sunga, Kha Khanlawhna lianpi tunnading Pasian mizat thuhilhpi Jonathan Adwards pen kum 8 aphak in piangthakkhinhi. I labu sunga Pasian phatna Hynm tampi aphuakpa laphuak siam Pasian’ mizatmahmah khatahi Isacc Watts, apain thakin kum 9 bek phapanhi. Laisiangtho hilhcianna tam piagelhkhia Laisiangtho siam Matthew Henry zong kum 12 aphak teh piang thakhi. Misana telak-ah sang mang sem Jim Elliot apiangthak in kum 6 bek phapan hi. Tuabanah Banjamin Flankin, David Braned, John Wesly, Chares Wesly, William Cary cihte akipan Pasian mizat tampi tak tepen aneutungmah pan un pianthakna nei-in Pasian’thu lela mahtawh ana kimakaih, ana khankhiato te vive nahi-uhhi.\nTuni a naupangno tepen zingteh makai dingte hi-uha, mihing te pen atheisa, asiamsa asuak omlo ahihman in pattah kul ,khalhkul, vei le cin kulhi. Tuni in naupang te hoih phatak ipattah leh zingciang igam hong dai, hong nuam dinga, Tuni a naupangte in Pasian hong zahtak le zingciang I innkuan, ipawlpi hong khangin hong nuam ding ahihi. I pawlpi tuzawh kum 15 ciang bangci ding cih pen tu-a naupang te ipattah zia tung zong hong kinga pah dinghi. Nata no tuni donlo-in, na awlmawh kholkei-a, na pattah khak kei leh, mivakvaipeuh hongsuah nungciang, Pawlpi mindaisak Pasian’ mindaisak le innkuansung lungkham sak peuh hong suah ciang eima’ gitnatlohna eima liangkotung hongtu veve dinga, eima gitnatlohna eima tate tekmah in hongpholak khia ding uhhi.\nTuasang alipkhap huai zawlai in natano napattah zia tungtawn in Pasian in thuhongkhen taktak dinghi. Tuahi-a Pasian in nang hong ap na tano te na pattah khiat ding nakpi lipkhap huai hi (Mahte 18:6).Agolkhit uhciang zong kikhelzo mengmeng nonlo ahihleh aneu tungphetpah un biakna thutawh pattah ding lohngal adang omlohi. Tate hoihnading ideihsak takpi leh tumah mah akipan innkuansungpan mahmah Pasian’ thumah tawh limtak ipattahding, biak nathu tawh kipattah namun te-ah ipuak ding, apantah te panpihin Pasian’hong piak septheihna mun ciatciat tawh ipan khop ding thupi phamahmahhi.\n“Sanggam te aw, note khatpeuh thuman lampipanin pialkhia-in, adang khatpeuhin thumanlampi ah atunpihkik theihleh, tuabangin akhial mite lam man ah atunpihkik mipa-in akhial mipa sihnadingpanin honkhia-in mawhna tampi amai nadingin na asempa ahih nathu na phawk un” (James 5:19-20).\nNang Kam Thang\nGospel for the Next Generation\nDay 3 Result tangkona ~ Zomi League 2015


url: =“Nau Khaam Na” (Contraception & Sterilization) ~ Sangpi :: ZOMI DAILY\nposted on 19 June 2013 at 10:24 am Lomkholna: Article, Health\nNau khaam na i cih ciang in numei leh pasal omkhopna kideek nahang ahi lo , adang daan (methods) tuamtuam tawh tawlkhat sung nauneih theihloh nang ahih kei leh khantawn in nauneih theih nawnloh nang in ki dalna ahi hi. (Prevention of conception by methods other than abstinence from coitus)\nA masa pen in ah nau khaam na thu kong gelh ma in ah thuumna ong nei masa nuam ingh. Hih a nuai aa nau khaam dan te pen leitung pilna tawh (cidamna lam aa mipil ten’) aki zong khia ahih ciangin Pasian thu (upzia, sandan pawlkhat) tawh a kituak kei khak zenzen leh nong theihsiam ding uh ong thuum nuam masa ingh. Tua ahih man in leitung pilna (cidamna lam ah mipil siavuan) te ngaihsutna bang in ong gelh ka hi hi.\nNaungek (fetus) ong piankhiat na\nNaungek (fetus) khat pen pasal te ii a sperm (numei tawh omkhop ciangin asuak tui) leh ovary (numei nauneih na cii suahna) aki gawm ciangin apiang ahi hi.Tua ahih ciangin pasal leh numei khatvei bek omkhop(lupkhop) na hangin zong naungek piang thei in , ahih hangin sperm leh ovary aki muh kei leh tamveipi omkhop(lupkhop) hangin zong naungek piangtuan loding hi.\nMimal akhan ( a tam) luatloh nading(Limiting the population)\nNau hal na ding(Birth spacing)\nKum tawm mahmah laai in pasal anei te ading (Early marriage)\nKum tam khitciang in pasal anei te a ding(Later years of marriage)\nNau suahna tawh aki sai/hang a apiang natna anei te ading(Previous obstetric complications)\nA kumlui natna anei te ading (Chronic systemic disease in women gtn. Zunkhum,sikhang natna..)\nNau anei nuam nawnlo te ading (On request)\nZatui tawh nauneih loh nangin kidalna.\nNaubu sungah vankhat koih in kidalna gtn.IUCD(Intrauterine Contraception Device)\nCondom (barrier) te zang in kidalna\nNumei leh pasal omkhop hun ding limtak in geelkhol in nauneih loh nangin ki dalna\nKhantawn nauneih nawnloh nangin bawlna(Vasectomy , female sterilization etc.)\n(ii) Ahoih lohna (Disadvantages)\nHih zatuite nekna hangin ahoihna tampi aommah bangin ahoih lohna zong tampi mah naom hi. Tuate in gtn. Lutang natna,luaksuak na, thauna, nawinatna,nawigolna,sikhang natna, lungtang natna leh cancer atuamtuam te piangsak thei hi.\nHih zatuite pen naunawi apia laite,agai (naupaai) laite,sikhang natna aneite,za atep lua te,sikhum/zunkhum natna anei te in zang theilo hi.Tuhun ciangin zatui hoih nam tuamtuam (side effects atawmzaw) omta aa, cidamna lam aa siavuan te tawh kikum khawm in nang aading in ahoih pen/aki tuak pen zatui na zangthei hi.\n2. Naubu sungah vankhat koih in kidalna gtn.. IUCD\n(3) Condom (barrier) te zang in nauneih loh nangin kidalna\nCondom zat laitak in kikek thei in, tuapan natna tuamtuam te kilawh thei hi. Khatvei aki zangkhin sa condom pen ki zangkik thei nawnlo hi. Zatkik ding zong hi nawn lo hi. Pawlkhat te in condom zang nuam pha lo uh hi.\nNumei leh pasal omkhop ding hun limtak geel in naukhaamna pen zatui bangmah nek kul lo in adang atuamtuam te zong thuah kul lo hi. A thupi pen in anumei nu in a numei ngeina aneih hun limtakin ciapteh kul in, tuabek thamlo khasim aneih hunding ciangin mantak in aneih kul hi. Khakhat sungin numeingeina neizel,neilo zel cihdan khawng ki ngah lo hi. Numei ngeina mantak anei mikhat ahih leh a numei ngeina aneih ma ni sagih leh aneihkhit ni sagih sung pasal tawh omkhopna hangin nau kinei theilo hi. Ahih hang in 100% bel (dal/khaam) hilo hi.\n(5) Khantawn nauneih theih nawnloh na’ng in bawlna (Vasectomy, Female sterilization)\nHih atung aa thu te ii et ciangin,nau kham dan atuamtuam om in koi hoihpen cihbang tu ciangciang omzo nailo hi. Siavuan te tawh kikum in, ei aa dingin ahoihpen/eitawh akituak pen namkhat tel in naukham theih ahihi. Cidamna lam aa asin siavuante tawh limtak in kikumkhawm in limtak in naukhamna hangin naupangte (aom sa/ahong pianglai ding) leh naupang te ii nu te’n alam dang in cidamna hong ngah ding uhhi.\nI tate, i zite hong cidam leh innkuan hong nop mahmah ding aa,innkuan khempeuh hong cidam leh ii minam hong cidam ding aa ii minanmhong cidam ciangin ii gam hong cidam ding hi. Zomi (Chin) te khempeuh acidam ding in Topa’n thupha hong piaksak ta hen. Amen – Sang Pi (KSP), Ciimnuai Vontawi Siamsin, Magway 2013\nPrevious: ZAM kum 7 ci’n Khawmpi & Palai kitelna nuamtak kizo\nNext: Zogam thak bangci zuun ding? ~ Hau Za Cin


url: =Lungtang kisai natna :: ZOMI DAILY\nposted on 20 October 2018 at 11:00 am Lomkholna: Health, News, Siamsin\nLungtang kisainatna cihpen i tawlmahmah ciang, thungaihsut a tamluat ciangleh exercise bawl laitak cihhun ciangin piangthei pha diak hi.\nHong pianna a hangpen lungtang pan sisan a khahkhia sihui te sungah thau tamlua hi. Tua hangin lungtangsungah sisan a kicingin tungzolo hi. Lungtang sungah a kisam zah oxygen tung zolo a hihman zong a hihi.\nHih lungtang kisai (lungtang phu) natna pen hong pian ciangin lungtang a tunglam mun tengah hongpiang nuam deuh hi. Mi khatpeuh in a tunglampan hong hum in hong nenciptawh kibangthei hi. Tuapan hong kipanto in khutban dong hongbanto thei hi.\nA damna ding a nekhuai ante\nHih lungtang kisai natna a damna dingin a siangtho mehtehmehgah tampi nek huai hi. Mehteh mehgah te sungah Vitamin A, B, E om hi. Tua te in lungtang sihui sungah thaute hemkhia hi.\nTuate khit ciangin ngasa, aksa, vatawttui cik, mangbuh, banla, thawhbat leh a muu tuamtuamte nek huai hi. Sathau lampan ahihleh tanluan thau, nipipaak thau leh mipee thau te nek ding thupi hi.\nNisim in lothang san leh lothangkang tawmta nekhuai mahmah hi. Hih lungtang kisai natna pen lauhuai lua lo hi. Hih mehteh mehgah te manman in ne peuh leng damkik lel hi. Damna ding deihsakna tawh, Siamsin Library\nPrevious: ZAM Thupuak :: 21 Oct 18 (Khuado pulakna)\nNext: Lungkham haksatna nathuak ngei hiam? ~ Job Cinpi


url: =Nasep (Work) – Mawkna in na hunte bei sak ken! :: ZOMI DAILY\nposted on 20 November 2014 at 6:40 pm Lomkholna: Article, SuanghDal\nKhatvei India makai pipa Gandhi pen naupang khat in Pu na min bang a? ci-in a dot leh Gandhi in ka min pen “Nasempa” ci hi. “My name is worker”, ci-in dawng hi. Nasep tawh kisai-in Lai Siangtho in hih bangin na gen hi. “Mi khat peuh in nasep a sep nop kei leh, an ne sak kei un,” ci-in ong hilh hi. If anyone is not willing to work, let him not eat. Nasep tawh kisai in nam nih om hi. Pawlkhatte pen bawng bangin a nung panin ciang tawh kihawl leh bek sem thei pan hi. Kawlgam mite tuadan kitam hi. Tua dante pen nasepna mun bekah na sem thei uh a, tua zong deih bang lo lai thei hi. Nasem thei lote nasem theite’ sila suak hi. Nasem nuam lote nasem nuamte’ nasem suak thei hi. Lai Siangtho’ gen nasep pen losing phuk khawng va tang hahkat keei ding cihna sangin, pumpi bup mahmah manlah sak thei tawntung ding cihna hi. Kizen ding cihna lam hizaw hi (not busy at work, but busybodies). A beisa kum tampi sung Kawlgam mite pen muhna hoih le thumaan thutak tawh nasem thei lo dingin hong kipantah ahih manin muhna hoih le thumaan thutak tawh na ih sem thei kei uh hi. Ih sem nuam kei uh hi. Muhna hoih le thumaan thutak tawh sep pen Lai Siangtho’ gen nasep ahi hi. Nasem cih ciangin, nasepna mun bek ah a buai hi loin, ih pumpi ih khut ih khe a manlah sak zo tawntung thei, a zang siam tawntung thei ih hih ding hizaw hi. Kawlte’ paunak ah kha tan sung nangawn in mui pei ding ci hi. A hun om lai-in thasan-in hanciam ding, ci uh hi. Nasem lote’n antang beisak leitang gik sak ci lai uh hi. Lai Siangtho in ni tanlai in hah kat in sem un, ci hi. Khua mial hun ong tung ding hi. Nasem lote an na pia kei un, ci lai hi (2 Thess. 3: 10). Na sem ci a, sep vanglak teh an nek hun, khawl hun cihte mangngilh lianga sep pen thadah nasep, ngawngtol nasep hi a, pumpi adingin hoih lo hi.\nAmasa-in, nasep loh a hoih lohna tawm gen ni. Mihingte pen nasem loin om hithiat pen ki-ut tek pian hi. Kawlgam mite’n thai-sa “tutsa a nungta thei ta” kici ta zen hi hang. Lai Siangtho in tutsa-a nungta thei-ta na hih manin nasem nawn lo ding, thai-sa thei ta, cihthu na hilh lo hi. Nasep ih cih a tuam hi a, maa tunta cih a tuam hi. Maa ih tut ciangin na sem ngiat nawn lo ding cihna hi lo hi. Mihingte in nasem nuam loin, mawk omom uh a, mawkna in a hunte uh beibei sak uh a, lungsim vangik, lungsim vanpuak khangkhang gige hi. Nasep tawh kisai-ah, na sem lo a hun mawk beibei sakna, hun awng tam neih luatna pen sik-kekseu tawh kibang hi. Temta zong kizang kei leh kekseu hi. Kizangzang leh hiam semsem hi. Hun-awng in nasep sangin pumpi lungsim pen manlang takin gimsak sia sak baih zaw hi. Hun-awng in mihingte ii ih vang neihna zong kiam saka, gamtat luhek daan phengphi sak baih mahmah hi. Leitungah zawnna ngauna a tamzaw pen hun-awng tam sak luatna hang ahi hi. Hun-awng tawh kidim detkeeina pen hoihlohna, thumaanlohna le zulhzau zuauphuak phengphitnate hong phulkhiatna kulh kuapi tawh a kibang ahi hi. Nasem lo a, hun-awng piakna pen mi’tu mi’ta te le nang’tu nang’tate kideidan nadingin na zat a hih khak leh nang’tu nang’tate in na utut a na suk sawl na to sawl mi’tu mi’tate hong demzo lo zaw ding uh hi.\nKhatvei ka veeng uah miang (draining system) bawl dingin, masala pawi nasemte nasem nuam lo hontang khatin en ngeingai uh a, “tua cih zaw leh hih cih zaw leh” ci-in kikum kinial ngeingai uh a, kitot lawh dek zua-en uh hi. Kalaymyo ah a semte’ sep a kitot lawh, a kisel lawh mi tam mahmah a, nasem taktak tawm mahmah in a kisem na tawm mahmah lai hi. Sep sangin a kisem buaipih kitam mahmah lai ahih manin kikhang to lo hi. Khaileh, khantoh nading nasem dih ni. Mi sep en bek kei ni. Va sem ni, va kihuh ni uh!!!\nNasep hoihna tawh kisai ah mihingte pen nasem dingin Pasian ong pian sak ahih mah bangin hanciam a na ih sep ding ahi hi. Tua bangin ih hanciamna ah hamsatna a phu kha lo ki-om lo hi. Tua bangin hamsatna ih tuah ciangin tua hamsatna pen bangmah dang tawh kipel thei lo a, nasep tawh kizo thei hi. Gentehna in leiba thangba khat na neih leh na lohzawh nadingin thi thuh kei in, che thuh kei in. Phe kap kei in. vankham sem kei in. Nasem lecin tua zia in na leiba a maanin hong loh zo sak zaw dinghi. Gualzo lawhcing ih cihte zong amasa lamin tamvei pi tak mah ana thuakthuak a na sumsum ngeite uh hi. Hanciam hanciam in na a sep uh ciangin hong lawhcing pan uh ahi hi. Na manpha peuhmah pen sepna tawh a piang bek ahi hi. Sep loh tawh ih ngah lamdawt hauhnate pen kho tuan lo a, pheisam siam leh Dahpa khuang hauhna tawh kibang hi. Pheisam siam pen pheisam in ne kik a, Dahpa khuang tawh hauhna in dahpa kuang tawh huhna dawh ding bek musak ahih manin thadahna tawh kidim sak hi.\nLai Siangtho sungah thadahte an na pia kei un ci hi. Thadahte an piak loh ding a thu tuam hi a, mizawngte an piak ding a thu tuam hi leuleu hi. Leitung ah first world/class countries, kici gamkhatna ahi, USA le nitumna gamte pen nasem lote an a kipiak lohna gam hi takpi mawk hi. Banghang hiam cih leh kumpi in a gammite nasep guan hi. Nasep ding tampi tak nei uh hi. Kawlgam ah nasem lote nasep neih loh hang hi a, kumpi in nasep hong guan zo lo uh hi. Tua ahih manin gamkhangtote’ kiangah nasem dingin a pai ih hi uh hi. Nasep ding a om sak zo lo kumpi gam hangin na sem nuam gammite pen huh ding mah hi a, ahi zongin nasep ding kipia na pi in nasem nuam lote pen huh tak lo, an piak tak lo mah ahi hi. A zawn mahmah hangin nasem mi ahih leh kihuh dinga, kipiak beh ding hi. Ahi zongin a zawn mahmahna ahang pen a nasep nop loh man ahih leh nih vei thumvei khit ah an kimawk piak nawn lo ding hi.\nNasep tawh kisai ah nasem thei nai lo khangnote nu le pa, syate upate le taltakte in hanthawn a tha piak ding kisam mahmah leuleu hi. Khatvei teenchia Mathimatic pilna pupi ahi Albert Einstein pen galkap sungthauh pilna a uk mahmah khat hi a, a sangkahna ah tua utna in lai hai sak hi. A diakin ganaan Mathimatic siam ngiat lo hi. Bangzah ta-in teenchia hai hiam cih leh teenchia hun ciangin sangkah loin kibu sim pahpah ci hi. Ni khat a Pa neu in, sungthauh na ut leh ganaan Mathimatics pilna na neih kei leh kisuak thei lo hi a cih ciangin, tua utna in hanciam sak a, tuni in Albert Eisntein pen Leitung bup teenchia Mathimatics syapipa hong suak ta zen hi. A kihtat teenchia Match pen pelh bawl loin a va talsik zawk tak ciangin teenchia pupi ong suak hi. A hamsa thu khat pel lehang kizo zo lo a, hanciamna tawh va talsik lehang kizo kik zo hi. Albert Einstein pen kum zalom 20 hun sungin German Scientist mipil pi khat ong suak a, 1921 kumin Physics tawh Noble Prize ngah hi. Hanciamna, hahkatna, nasepna ngiat le utna pen khangnote kisam hi hang. Mawkna in na hunte bei sak ken. Na hunte pammaih sa lo na hiam? Sanggam aw na ut khat na suak zo ding hi. Nasem in. Nasep tawh kitalsik in. Nasep tawh kilai in na zo ding hi. Keep yourself busy.\nPrevious: Florida State University ah thaukapna piangleuleu, mi 2 si\nNext: 2014 – Zomi Census Conference sunga thu kigente\nNumei khat mawtaw in ataihlup khitlian in apumpi pan akha pusuakkhia ~ ZD


url: =Muh ciil Melbourne – 15 ~ Hau Za Cin :: ZOMI DAILY\nMuh ciil Melbourne – 15 ~ Hau Za Cin\nposted on 10 October 2015 at 8:29 am Lomkholna: Article, Hauzacin\nMuh ciil Melbourne – 15\nNipini nitak ka tute in ann limtak tawh hong vak in gilvah phitphet in inn ka ciah uh hi. Zan ihmut nuam mahmah ding hinapi, ihmu pah manlo in zingsang tunga Sydney hawh dingin ka kithawi uh hi. Ka annekna uh pan zong holim nuam ahih manin sawtpi ka tu khin uh hi. Zingsang thobaih a Melbourne International Airport pan zing nai 7:00 AM in vanleng tawh Sydney a leng ding ka hi uh hi. Lungsim pil velval kawm, thawhbaih kul hi cih thei gige kawm, khangmat khak ding lau giugiau kawm in ka Alarm Clock uh a FULL a ging dingin ka koih uh hi.\nIhmut loh hang zong phamawh kei cih bang keek in ka lupna tung vuah ka hak lela uh a, ahi zongin ka theihloh kal un na lusu man veve hinung – thakhat thu in ka alarm clock uh Akluipi banga khuang dinga ka koih uh, a kam ka keeksa uh pen hong ku veva in ka khuadak vat uh leh zingsang khua na vak khin a, kong vang neute pan khuavak in innsung na kap zingzeng hi. Ka lukhap dokkhia in ka lu ka phongto a, ka zanpuan hawkkhia in ka khe tonto in ka lupna tung pan ka dingkhia hi. Lawmte zong akluipi bawltawm khuang in na phawng hiding hiven, ka phot hetloh in ka tuibuk lut kal in na tho ziahziah uh a, van leh nate na kaikhawm in na kiging khin man uh hi. Kei zong ka maiphiat in ka puan kikhek in ka vanteng ka likkhiat khit ciangin lawmte Niangtui leh Australian Bread limte nekna lam manawh in ka tu phei a, nawhsa a ne in ka gilvah dongin ka thun ziahziah hi.\nVanlengtual omna pen inn pan nai khat khawng kitai ahih hang lampi ah mawtaw tamlua leh kingak in kiphu naunau a, taffic jam a cihte uh nawk kawmkawm lai leng kiziakai thei hi. Tua manin ka kinawh mahmah uh a, vanlengtual ka tun uh ciang minute 20 khawng check-in na ding hun nei in, van leh nate apna ding hun ka ngah uh a, a lap liailiai ka hi uh hi. Ziakai dektak himai ung. Zingsang tung ahih hang mawtaw na tam mahmah a mi khempeuh vanlengtual lam zuan hiam cih nop huai phial hi!! Tua ding sa le ung kipat baih zawk sem ding dan hi. Vanlengtual ka tun uh ciang mawtaw Parking Area ah koih in ka van teng uh tawh vanleng omna lam delh in ka tai uh a, zusa tai delh lo ding buang in mi kawm khawngah kitai hat veve mawk! Kinawh leh manlah tiingteeng lai gil sung lam zong na kitok keei, a pusuak nuam mah na om leuleu… a pusuahna ding lah theihsa hilo, zontawm kul… na sam ei!!\nAhi zongin ‘lem leh lel taw’ a cih bangun bangmah nawngkaina omlo in vai khempeuh hong lem thei in, ko sanga manmawhzaw, ko sanga ziakai a lauzaw leh a nunungzaw hon khat na om ahih manin ko bel ka lung uh hong nuam kik bilbel hi. Ka ngaihsut kikkik ciang Zomi te sang mikangte mah na ziakai zaw lai veve uh ei ka ci hi. Banghang hiam cih leh ko nunga hong tung tampite hangin vanleng zong themkhat minute 15 khawng ziakaisak uh a, tua ciangin a tuang ding khempeuh kituangthei hi. Tua hikei leh Zomi teng kikim dinga, mikangte a laplo honkhat om ding hi. Vanlengtual hiazah a gamla ah zingsang tung vanleng delha pai pen a abaihlo mah hi. Kihilh theih hileh bel — Melbourne na zin ding leh zingsang tung baih lua kei in, hong dawn dingte adingin lol kullua dinga, themkhat ziakai zaw pian leh tawldam zaw deuh ding hi.\nTuni Melbourne pan Sydney kileh ding pen Pu Sawm Thang te innkuan leh ko nupa ka hi uh hi. Ko nupa bek zin ding nuamsa lo, Sydney ah lah Zomi kua om cih theilo ka hih manun Pu Sawm Thang te innkuan a zawn kahi uh hi. Pi Lun zong a nasepna pan nikhat tawlnga thei in, a tanu Kimno zong ka paina peuh vuah ka tonpih nop uh ahih manin a lem mahmah hi. Cingpi leh Kimno kikai den in vanlengtual sung nuamsa mahmah uh a, ahi zongin ka masuan uh sau mahmah lai hi.\nVanleng sungah tuang in ka tut khiukheu laitak un ihmut hong suak kik a, ahi zongin ka khuadak nop teng tawh ka ihmu pah ngam kei hi. A sawtlo in vantung pan zong khuamuh ding kiam semsem a, meipi kai leh guahzu te in khuamuhna liah khin ahih manin ka mitsi ziau hi. Ka mitsi pak ka kisak leh Sydney tungta ding cih thupulakna paungaih gingin hong phawng in ka khuadak vat leh Sydney khuapi na paak ziaizuai a, ka mit nul sausau in ka khuadakna tohlet ah ka biang ka nga phei liang hi. Khuapi tung pan khuadak pen muhnop mahmah a, khuasung zong kilim muh mahmah hi. Ka upmawh sangin inn sangpipi na tam mahmah a, tuipi zeu in khuapi na umcih a, Sydney Opera House leh Sydney Bridge te hong kidawk in vanlengtual hong nai semsem a, leilak kidawk in inn te kiphu kha ding cih bang phial ciangin vanlengtual ah a tusuk ka himai uh hi. Khuapi sung saupi, tampi kimu, vanleng in khuapi tung kimkot phial in leng ahih manin khuapi etlawmna zong a leitual pan sangin kitelmuh zaw hikhin hi.\nVanlengtual pan pusuak in meileng – City Link Rail ticket la in khuapi sung lam ka manawh uh a, a sawtlo in Sydney Harbour ka tung uh hi. Gunkuang leh cruize gunkuangte na om pah bembam a, khuapi lui mahmah ahih manin a gunkuangte uh zong na lui mel in na hi gemgam hi. Khanglui hun ah kizin kik hileh kilawm cih bang hi. Aborigins te zong tuipi gei ah amau tumging tuamtuam tum in sum zonna na nei uh a, puan silhlo, guaktang lah hisam lo in na om uh hi. Gua tawn mah na mut ging gamgam uh a, lui ging peuh, sa ham dan peuh tawh kibangin ging ne nua hi. Tuipi lah kihot in tuipi gim zong i nakvang dim in hong lut to haha a, ngasa leh tuipaan gim peuh zong a nam mai hi. Tua pen lah tuipi gei omte in a ngeinasehsa uh ahi hi. Mikang, mivom, misan, minam tuamtuam na om in kuamah mikhual mel cih bang kitheilo in mi khempeuh tualtel tak bangin na vak hialhial uh hi. Ko zong maan kila pheiphei pah in ka khuadak pheiphei uh a, kiu khat a Sydney Opera House a zum paak kidawk ciuciau lam ka neh pheiphei uh hi.\nZingsang kheng khinzo pek a, sun nai 11 satta phial ahih manin Leipi kidawh vom viatvuat ka gal muh uh tawh maan kizaih ziahziah in ka dinkhawl zel uh a, minam tuamtuam maan kizaih nuamte kizaih theihna dingin mun hoih deuhte ah mun ka ki-awn zel uh hi. Eima mel ciat mah mihing in kimu nuam lei ahih ciang a melhoih deuh ei bek kila den leng zong hoihkhinlo ahih manin midang zong maan lakna ding hun ka pia uh a, mun zong ka awn zel uh hi. Ko bek muhnop, koh bek kepnop na hi hetlo in mi tampi in koh sanga mun gamla zaw, khua gamla zaw, leitung kiu gamla zaw pan hong delh uh na hi leltak hi. Leitung pen i muhlohna mun peuh a kimu nuam, a kisik nuam, a kipha nuam na himawk ei.\nGil lah kial dekdekta, khua lah lum deuhdeuh, tuipi gei ah mi vak zong tam deuhdeuh, i lawpna lah khang semsem. Pai phei zel leng Opera House bangci’n ana om tam aw. Delhi a Lotus Temple tawh koi a hoihzaw tam aw, koi a golzaw tam aw, koi a ettak zaw tam aw cih bangin ka l lungsim in ka ngaihsun hi. Pai phei zel kinai deuhdeuh, ahih hang a mel kidawk pheiphei bek hi a, a mun taktak va tunna ding a gamlapi na hilai hi. A gal pan et ziau in bel Delhi a Lotus Temple sangin lianzaw kei leh kilawm hi. A mun tung taktak leng bangteng a omtam, bangcia taktak a pha tam, a kizemna bangci bawl uh ahi tam, a sungah bangteng a om tam…. theihnophuai, muhnophuai, ngaklahhuai… ahih hang ka tunma un gilvah masa lelah deihhuai….\nPrevious: Dr. Thang Pian Thawn; Ph.D (Business) US Hawh ding\nNext: Ka muhpak US Gamthu pawlkhat (21) ~ Awn Za Pau\nChina ah Bus tuahsia in mi 36 in sihlawh, adangzong mi 13 liamgawp\nUS Ohio State sung aom Night Club khatah thau kikapna piang in mi 1 si, 14 liam ~ ZD\nMalaysia gamsung ah Bomb asukkhapsawm IS tawh akizom mi 7 kiman ~ ZD\nSanginn hoihpen ~ Nk Khanno\nGentehna Kammal thuk pawlkhat ~ Job Cinpi


url: =Zomi Education Foundation ~ Francis Khampi :: ZOMI DAILY\nposted on 27 November 2015 at 8:13 am Lomkholna: Article, Education, FrancisKhampi\nZomi Education Foundation\n“Zomi Education Foundation” cih thupen neihhuai leh kepcinghuai mahmah thukhat hi. Koikoi ah enpak le hang eimi te pen 1990-2010 kikal Kawlgam pilna lamsinna hun hoihlohkal ciding ihhiam, Numei, Pasal khangnoteng Laisiangtho sangkahna lam ah va kizuanto gawp in tuni in Zomi khangthakte lakah B.Th ngah pen kitammahmah hi.\nAhizong in leitung pilna lam ah kitamlo leh sangkahsunsun te’n Distance Education System tawh sangkikahtotek hi. A ngah uh pilnabel bangzahta tamding cihbel genthei khang in, a hizong a kizangtheitaktakding pen hamsat naciangkhat om veve hi.\nTheih tamnapi in telkician taktak tawm cih Edu System hi. Ih college leh university in hong olbawl lua a hihman in hong theisak leh policy hongguan khitteh sangkahna manbawl hihang. A telciantaktak ding in hong kipantahlo hi.\nSingapore pan in uham pawlkhatte genna ah ko nidang in Yangon University ah pilna sintheihnang in Entrance ka vaphi uh cihkhawng kizangei hi. Cihnopna ah nidang lai Mahsahlah hunlai in Kawlgam ii Educatio System pen hoihmahmah hi. Tulaitak UK khawng, US leh gamtuamtuam ah sangkahnuamte in sangluttheihna laivuan kisittelna a neihmahbang un, hunkhatlai in Kawlgam ah University kahtheih nading sittelna nasiatak kinei a, Education Sytem pen hoihmahmah hi.\nSangkah pen sumhaute bek kahthei ihsak leh na himasalo hi. Ei kuaksung mahmah ah ciimna leh telciat taktakna mah kisam masa hi. Pilna pen sum tawh kilei ihcihsamhang in hitaktak masalo a, ei sungmahmah ah ciimna leh theihteltaktakna mah ihneihkhitteh a mabanteng sum in hongnungzuihpan hi.\nTulaitak ih Zogam ah laipil napi, ciimna leh theihtel taktakna a nei naupang tampitak omkhading hi. Tuate koicidan in sum in nungzuihzawhding cih ih ngaihsutteh tua khangno khat in lametna leh ngeimna sangpi tum’zoloding hi. Hih thute ihgen teh pawlkhat te in kei sangkahlai inzong kuamah in hong huhkei, hong kipanpihkei cikhatek mahding hihang. Eimi ten pilna pen a thatang tawh a valo-ngiat hihang!\nIh ngahzahzah theipumbang hi leh a kungtungah vakah in a valo ngait mite ih hihi. Nuntakna pen hamsalua a hihman in khat leh khat ki awlmawh manlo ih hihi. Sangkah lehang lah Kawlte lak, minamdangte lah kikahkha sawnsawnlai a hihman in minam kideidanna te kisimmawhnate in ih lungsim hong neuseeksak hi.\nTuate in bang hongvomsak hiam cih ka ngaihsutsut teh mi langdona, mi tungah lungkimna neizolo cih lungsimpuakzia tampitak tawh kikhia hi.\nKa tuacihteh hihdan mite langpangding ihcihpah lianloh hang in tua ihtheihloh lungsimsung khat kivomto veve hi.\nKa thangahna khat ah\nZogam pen tua kipan a zuunnuam leh a phuahpha nuam kitamtam mah leh kikhanglo ciding ihhiam tuateng mah in hong kipumkhatsak toto hi.\nA hizongin ei ii septheihna tek pan panmunla in ih minam ihzuunding thupi kasa hi. A semtheiloding khat or a semzoloding khat ih va pumthapiak hangin a vangikpua zoloding hi. Tua hi leh hih Edu pen kuateng in semtheiding cih ngaihsutna hong omto pah hi.\nDr. Tuan in hong makaih henla, a gim a tawlzong in sun leh zan in Zomi khangthak te a ding a manzong a hun/a thangalte iplah hetloding in katuatpah hi. Kawlgam Edu tampitak a mahunsung a khelsakzo Pa hi. A mah department pan mitampitak ten a matungah minphatna nei uh hi.\nKumpi Edu te tawh kipawl in nasepkhoptheihding tampitak om hi. Hoihkaihlualoding eibek in ihsepsang in mitampitak tawh mapangkhawmding pen thupizawding leh tamhuamzo zawding hi. Eimite tampitak pen gamdang kipaikhia hi. A tamzaw in pilna neilo hing cih tawh kilungneu mahmah hi. Ken siamna neikeng, kei pilna sang neikeng cihtawh mabaan tampitak lungsim leh thangal bunsuk in hong nawngkaisak zo hi.\nEdu system hoihtak ih neihloh man in ih minam nangawn hongnawngkaisak hi. Neulai in Sang Inn sungah ah Z=Zomi te hanlungciam khangto diam ci liailiaitek hina pi hang in ih goltohteh hanlungciam nawnlo in kigalbawl in tanglendiam cihlam manawhzaw leh kilawm hi. Mi khat in kum 3- pan – 18 sangkahding in leitung pilna thu, Pasian thu, Minam thu hoihtak ah pattah hunhoihpen bek hi.\nIh golkhitteh leitung pilna thu lamah\nA Wai Ten – Distance Education System sungah ih luttaktak teh, pilna limciteng pen hongciamsak bek hi. A pilna giltaktak pen kinekhalo hi. Tua pilna laigil taktak kiciapsak bekna tawh ei pilna mailam pen kiphungvuhzolo ding in hongsiam ngiat uh hi. Pil lua in langpan’ding lau maw leh!\nZogam khuano khat pan Pilna sangsinding a kithawi Lia leh Tang teng in banghiam kasinding/ banghiam ka tupna/ banghiam ka ngahding pilna cih kiciantak in theicianlo in sangkah kihizaw hi. Buaih ngahding, nasep siauding cih bek tawh nuntakna mabaan hi. Pilna ciimtaktak hong kinesaklo hi. Hong kiciamsak bekna mun hi. Mi khangto ding ten hihsang ah kah leng bang kisinding, bangpau kizanghding (US pau/British), bang curriculum sinding cihna leng in dotcianna nei masa in tuakhitteh lungkimna a ngah taktak leh a tate lugmuangtak in apna neipan hi.\nEi a pen tuadan omlo in minister khat hongkah leh a ma deihbang in honglaihto in tua minister pa in goutsaat (golf) a uk leh tua na leng curriculum ah guanding pen poimawh salo hi. Pilna minister khat hongkah teh kum 3 project, kum tuazah project ci a tawlkhatsung hong hi hehuu hi. A sawtlo in tuapa hongtawp taktak teh, tua project teng maaimangzel hi.\nGensa mahbang in Pasian bek ih nisimvai te ah kiap masa in vai a kuan minamte hihang. Edu system hoihlohna hang tawh minam sungah Theology sangkah tampitak kumsim in hongkibehlapteh mimal idea tawh kizui in pawlpi tuamtuam leh Pasian bulphuh in minamsung ah na tampi hongsem khiathei uh hi. Na hoihtampitak sem in a hizong in mipi pawlkhat te lungkaaksak leh kua Ps pa thugen maanpen cihding genhak mahmah thukhat hong hita hi. Pawlpi khat leh khat hoih hi/hoihlo hi cih pulpit tungpan khauhtak in a maumuhna te talgen ciatciat uh a hihman in mipite kikal ah ki-etdan pen hongkilamdangsak hi. Beh leh phung cih thadah u nau sanggam na leng hong khenthangsak thei mawk hi.\n1990 kum masiah (born before 1990) suakte khang in bel gamthu (politic) thu gending (kawlgam sungah)pen kilau mahmah hi. Banghang in kilau hiam cih “ka cihbang in sem inla, ka sep bang in sem ken” cih thu gam uk ten hongzat tangzang takteh, a maucihbang lah kisem zolo, a mau sepbang in kisem zolo a hihteh gilbem tun’ding mah lampi om a hihman in kuamah in zan in mangsung nang leng ah zong kiman’nuamlo hi. Mangsia man’ing ei a kici tanghial hi. Eimi sung na leng khat leh khat kimuan’mawhna, hih pa thukan khawng a hikha tam maw cih lauthawng in kimuan’mawhna hong omsak hi. Tua a hih man in Minamvai ah a sisan piakhia aa, a nuntakna a piakhia ngam Zomi salpha taktak Pu Cin Sian Thang tawh kipawlin nasepkhopding thupi hi.\nZomi Edu Foundation tawh kisai in hongmakaihtheiding in committee hong kipankhia henla, lailam pilna tawhkisai in thu pawlkhat hongnawtding pen lunggulhhuai mahmah hi. Sumbul neihdingzong kisam ding hi. A pil, a siamte panpihna leh hongtungding khangthakte koici in pilna laigil piaktheiding thupi kasa hi.\nHih munteng ah naupangte phuahphatding thupi kasa mahmah hi. Zolai mahmah theihsaktekding thupi aa, hih ZEF or ZCLS in curriculum hongbawlding thupi hi.\nNaupang te sinding laibu limlim pen hih ZEF or ZCLS ii theihpihna kihel hamtangding in minambup in zatsakding hi. Hih a tung a leitung pilna, Pasian thu leh Minam vai te ah ih khangno te khaicivawh kei leng a ngeimah kingeiding hi. Laibu bawlnuam te khaktan’na cihbang hilo in a bawlnuam khempeuh te in hihte pan a kisaizawzaw khat pan in phalna leh theihpihna neihamtangding cih hi leh hong thupisuah mahmah ding hi. A manpha mahmahding kangak lah mahmah khat bang ah, Manglai, Zolai leh Kawllai namkimbu (Dictionary) zong kisam mahmah hi. Tuazong kibawl laitak hi kazakteh leitung ah indigenous minam lakah kihello bekthamlo leh ih minam ii lai, ngeina te kikello hamtangding hi.\nA dangdang kipawlna tuamtuam ih hat veva hang in pilna ii a naakpi puahpha kei le hang dawnding tui om napi in ciimtaktak a om innsung a tuitawh kibang hi.\nZomi Education Foundation (ZEF) in mapanna leh makaihna hong neihenla, sumbul a kisamteng minam bup ii aituam tavuan khatkeek in aituam neihzawhding ka lunggulh mahmah hi.\nZomi khangthak te pilna lampitawnding in a lunggulh,\nPrevious: Mangkang, Manglai, Mangpau\nNext: Failure as stepping stone of success ~ Dr. Ngul Khan Pau


url: =Lesson 9 ( Nov 25 - Dec 1 ) MAWHSAKNA OM NAWN LO ~ MUC\nLesson 9 ( Nov 25 - Dec 1 ) MAWHSAKNA OM NAWN LO\nAdmin 6:55:00 PM Articles, Sabbath School Lesson\nLESSON 9 NOV. 25 – DEC. 1\nMAWHSAKNA OM NAWN LO\nSABBATH NITAK: TU KAAL SUNG SIM DING: Romans 8: 1-17.\nKAMNGAH: “ Ahi zongin tu-in ci le sa deihna zui lo-in Kha Siangtho deihna a zui, Khrih Jesuh sunga a om mite pen mawhna thukhenna tawh kipelh hi.” Romans 8:1.\nRomans 7 sunga Paul’ dotna a dawnna Romans 8 sungah kimuhi. Romans 7 sungah Paul in lawpsapna, lungkiatna le mawhna hangin thukhenna pulaak hi. Romans 8 in ahihleh tua bang mawhsaknate beimang khin a, Jesuh Khrih hangin suahtakna le zawhna thute pulaak hi. Jesuh a nial mite’nRomans 7 sunga hamsiatnate luah ding hi. Mawhna’ sila-in a nungta mi in thu hoih thei napi sem zo lo hi.\nRomans 8 in ahihleh Khrih in mawhna’ sila hihna pan hong honkhia-in na hoih a sem thei dingin hong suakta sak hi, ci’n pulaak hi. Tua suahtakna in man kiseh thei lo hi. Khrih Pasian Tapa in mihingin hong nungta hi.\nMihing tawh a hong kizop nading tua lo lampi dang om lo hi. Eite etteh dingin hong nungta-in i sih ding tangin hong si hi. “Mihingte’ mawhna lungsim tawh hong nungta hi” (Romans 8: 3, 4). Tua hangin thukham’kalh dikna i sungah hong kicing hi. Khrih in mawhna zo hi. Ama nunna in thukham’ khalh khempeuh kicingsak hi. A um mite khempeuh tungah tua kicinna hong pia-in totkhiat ngah nading hi lo-in hong kihonkhia ahih manin tua kicinna nei i hi zaw hi. Thukham’ deihna bangin nunna in cikmah hunin hotkhiatna lampi hi ngei lo hi; mailam ah zong hi lo ding hi.\nJESUH KHRIH SUNGAH\n“Ahi zongin tu-in ahihleh Khrih Jesuh tawh kipawlin a nungta mite tungah mawhsakna a om nawn kei hi” (Romans 8:1). “Mawhsakna” i cih in bang hiam? Bang panin suahtakna hi ding hiam? Bang hangin tua thu in lungdamhuai hiam? Paul in "Khrih Jesuh sungah nuntakna” tam veipi pulaak hi. Khrih sungah om i cih ciangin Khrih, ama Honpa le Tanpa-in sang hi, cihna hi. Tua bang mi in a lungsim khempeuh tawh Khrih a muang mi hi. Khrih’ nun bangin amah zong nungta hi. Khrih tawh mimal kizopna nei tawntung hi.\n“Khrih sungah nuntakna” le “ci le sa tawh nuntakna” kido tawntung hi.\nTua bang nunzia Romans 7 sung kigelh hi. Khrih sunga nuntakma-in ci le sa tawh a nungta mi in mawhna’ sila hi. Mawhna’ sila in sihna thuak ding hi (Romans 7: 11, 13, 24). Tua mi in mawhna sungah nuamsa hi (Romans 7: 23, 25). Tua mi in a cimawh, lamet bei mi hi (Romans 7: 24). Ahi zongin tua mi in Khrih tungah a ki-ap ciangin Pasian tawh kizopna thak nei hi.\nThukham palsat mawhnei mi ahih hangin tu-in tua mi in Pasian mai-ah a mawh ngei lo-in kiciamteh hi. Bang hang hiam cihleh Khrih’siantho-na in amah tuamcip hi. Mawhsakna ding om nawn lo hi. Mawh ngei lo hi lo-in, Khrih in tua mawhna pua-in, mawhnei mi in Khrih’ siantho-na ngah hi zaw hi. Tua hangin mawhnei mi tungah mawhsakna om nawn lo hi. Ahi zongin Lungdamna thu in mawhsaklohna bek hi lo hi.\nBang in mawhna’sila panin hong suakta sak hiam? Rom. 8: 2\nKhrih in a hong hotkhiat ciangin “Kha Siangtho tawh a nungta dingin’ hong hon hi. Tua bang nunna in mawhna le sihna tawh kido hi. Romans 7 sunga kigelh mah bangin mawhna’uk nunna in sihna hong tun hi. Khrih' thukham in nunna le suahtakna hong pia hi.\n“Pasian tungah a ki-ap lo mi in Satan’ ukna sungah a nungta mi hi. I nuntakna eima aa hi lo hi. Tua bang mi in suahtakna thu a pulaak zongin mawhna’sila hi kha thei hi. Amah le amah thuman zui-in kingaihsun napi ci le sa deihna zui-in khuamial sungah nungta ahihlam kiphawk lo hi. Khrih in tua bang dinmun panin hong honkhia dingin hong pai hi.” Ellen G. White, The Desire of Ages, 466.\nMawhna sung koltang na hiam? Khrih sungah a suakta mi na hiam? Koi bangin na dinmun na kithei diam?\nTHUKHAM IN A SEP THEIHLOH NATE\nBang zahin biakpiakna thukhamte, Thukham 10 in hoihin deihhuai-ta leh tuate in mawhna pan hong honkhia lo hi. Thukham zuihna in mawhna thukhenna le sihna tawh hong kipelhsak thei lo hi. Tua dingin Jesuh i kisam hi.\nRomans 8: 3, 4 sim in. Thukham in a sep theihloh Zeisu in a sep bang kipulaak hiam?\nPasian in mawhna sung pan mawhnei mi a hotkhiat nadingin a Tapa mimawhin a hong nungta dingin hong sawl hi. Tua manin Jesuh in mawhna thaman sihna thuak hi. Jesuh in mihingin hong piang hi, cih thu in hotkhiatna thu ah thupi mahmah hi. Singlamteh tawisang ding hi mah hi. Ahi zongin Jesuh in mimawhin a hong nuntakna zong thupi mahmah hi.\nPasian in a Tapa tungtawnin a hong sepnate hangin tu-in eite in thukham hong kalh dikna a ngah thei i hi hi. Dikna thu tawh a nungta thei i hi hi. Thukham tawh dikna kingah lo hi taleh Khrih sungah tua dikna tawh i nungta thei hi (Romans 6: 14). Ahi zongin i mangngilhloh ding thu in: thukham’ deihna bangin nuntakna in hotkhiat ngah nading hi lo hi. Pasian in thukham’deihna bangin a hong nungtasak hi zaw hi. Ci le sa deihnate si khinin amah tawh a sikhawm mi in Pasian thupiak a zui, a thu mang hi zaw hi” (Gal. 5: 24). Tua bang nunzia in Khrih’ nunzia kilangsak hi.\nRomans 8: 4 sungah ‘zui’ cih kammal in gamtat hoihin nungta ding cih a pulaak kammal hi. Ci le sa cih kammal in siatna tawh nungta-in a kikhel nai lo nunzia pulaak hi. Ci le sa tawh a nungta mi in mihing’ deihna a ki-uksak mi hi. Ahi zongin Kha Siangtho tawh kidimin a nungta mi in thukham’ deihna kicingsak hi. Kha Siangtho’ huhna bek in midik hong hi sak thei hi. Jesuh sung bek ah thukham’ kalhna kicingsak dingin hong suakta-sak hi. Khrih lo-in suahtakna om lo hi. Mawhna’ sila-in a nungta mi in hoihna khat beek nei lo hi (Romans 7: 15, 18).\nThukham hoihtak a zui mi na hi hiam? Hotkhiatna ngah dingin thukham zui na hihloh hangin na nunna ah thukham dikna a kicing hiam? Kicing lo ahihleh bang hang hiam? Bang paulap na hiam?\nAMA PUMPI’ DEIHNA MAW KHA SIANGTHO’ DEIHNA\n“Ci le sa deihna banga a nungtate in ci le sa tawh kisai thute lunggulh uh a, Kha Siangtho deihna banga a nungtate in Kha Siangtho tawh kisai thute a lunggulh uh hi. Ci le sa lungsim sihna piangsak a, ahi zongin Kha Siangtho lungsim puakna in nuntakna le lungmuanna a piangsak hi” (Romans 8: 5,6). Hih thute ngaihsun in. Bang thu laigil pulaak hiam? Na nunzia bang pulaak hiam?\nCi le sa tawh nungta ding maw? Ahih kei leh Kha Siangtho’ makaihna zui zaw ding maw, mimal khensat ding hi. I khensat bangin kinungta hi. Ngaihsutna,khentatna in i gamtatzia ding makaih hi. Ci le sa tawh a nungta mi in bang sem zo lo hiam? Rom.8:7,8.\nCi le sa gamtat ding a ngaihsun mite in Pasian langpang uh hi. Pasian’ deihna bangin nuntak ding awlmawh lo uh hi. Mite’muhin Thukham palsat uh hi. Khrih tawh lo-in kuamah in Pasian’ thukham nunpih zo lo hi. Paul in hih thu gen kikkik hi. Bangzahin hanciamta leh kuamah in Khrih tawh lo-in thukham nuntakpih zo lo hi. Paul’hilhnop lianpi pen in Jew mite’n thukham (Torah) banah a kitangsap uh om hi. Pasian’ lamlahna ngah minam ahih uh hangin Gentile mite tawh kibangin mimawh mi hi (Romans 2). Messiah kisam uh hi. Amah lo-in mawhna khol pan suahtak nading nei lo uh hi; suahtak zo lo uh hi. Biakpiakna thukhamte le Thukham 10 in hotkhiat ngah nadingin kicing lo ahihlam hong hilh hi. Ahi zongin Messiah lo-in hotkhiatna om lo ahihlam a tel ding uh kisam hi.\nA beisa na nunzia enpha in. Na nunzia in ci le sa kimakaihsak maw? Ahih kei leh Kha Siangtho a kimakaihsak nunzia hiam? Tua in na nunzia hong theisak hi lo hiam? Ci le sa zui na hih leh bang kikhel ding na hiam? Koi bangin kipuah ding na hiam?\nNA SUNGAH KHRIH HONG NUNGTA\nPaul in nunzia nih – Kha Siangtho tawh kidim nunzia le ci le sa tawh kidim nunzia tawh kisai tampi gen hi. Kha Siangtho tawh kidim nunzia in tawntung nuntakna hong tunpih ding hi. Ci le sa tawh kidim nunzia in tawntung sihna hong tunpih ding hi. Khat zawzaw tawh kinungta hi. Kha Siangtho makaihna lah hi lo, ci le sa nunzia lah hi lo cihbang om lo hi. Jesuh mahmah in “ Kei tawh kipawl lote kei hong langpang hi; kei hong kaihkhoppih lo peuhmah a thehthaang hi” ci-in pulaak hi (Matt. 12:30). Namnih khoppih hi thei lo hi.\nRomans 8: 9- 14 sim in. Khrih tungah a ki-ap mite tungah bang kamciam om hiam?\nCi le sa tawh nunzia le Kha Siangtho tawh nunzia in kilangdo hi. Kha\nSiangtho tawh kidim nunzia in Kha Siangtho’ makaih nunzia hi. Romans 8 sungah Khrih kiang pan hong pai Kha Siangtho ci-in kipulaak hi. Khrih aitangin nasem hi. Kha Siangtho tungtawnin Khrih in thu-um mite sungah hong nungta hi (Rom. 8: 9, 10). Paul in Romans 6: 1- 11 sunga gentehna, tuiphumna tawh a hilh, mawhna pumpi siksakna thu hilh kikkik hi. “Nunlui ngei-na khempeuh Khrih tawh si khawm hi” (Rom. 6:6). Tui sungah kiphum suak lo-in tui sung pan pumpi a thawhtohkik bangin Khrih sungah nunna thak tawh nuntak kisam hi. Mimal in nisim tatsat lo-in nunlui a sih ding khensat kul hi. Pasian in mimal deihtel theihna khaktan lo hi. Nunlui si khin phial taleh mawh kik kha zel hi. “Leitung pumpi deihna khempeuh ….. si sak un” (Kol. 3:5), ci-in hong hilh hi.\nTua hi-in Khrih Honpa-in a sang khin khat in mawhna langpan tawntung ding kisam hi. Kha Siangtho tawh kidim mi in tua mawhnate zo ding hi. Tham lo-in tua mi in mawhna’ sila panin kisuakta-sak khin hi. Mawhna’ sila-in a nuntak ding hi nawn lo hi.\nSihna pan Jesuh a thokiksak Pasian Kha Siangtho in na sungah hong nungta thei hi, cih thu ngaihsun in. Tua vangliatna ngaihsun in. Bang nate in Kha Siangtho tawh na kidim ding hong dal hiam?\nTA HONG SUAKSAK KHA SIANGTHO\nKoi bangin Paul in Khrih sungah nunna thak pulaak hiam? Romans 8: 15. Bang lametna kamciam hong kipia hiam? Koi bangin tuate nuntakpih ding na hiam?\nHih nunna thak in lau-na pan suahtakna hi. Sila in thongkia tawh kibang hi. A tawntungin lau-na tawh kidim hi. Bang bang a sem zongin ama ngah ding bangmah om lo hi. A topa aa ding bekin nasem hi. Khrih a sang mite ahihleh tua bang hi lo hi. Utna lungsim tawh nasem hi. Lau-na nei lo hi. Bang hang hiam cihleh itna ah lau-na kihel lo hi (1John 4:18). Tapa dinmun tawh nungta ahih manin ciangtan omlo gamh luah ding hi ta hi. “ Sila nunzia in a tawntungin ama gamtatna le thukham siksan dikna ngah ding hanciam hi. Abraham tungah kipia kamciam bangin Khrih sungah upna tawh a nungta mite in lametna tawha nungta mite hi.” Ellen G. White, The SDA Bible Commentary, vol. 6., 1077.\nPasian in a ta dingin hong koih hi, ci-in bang in hong lungmuangsak hiam? Romans 8: 16\nKha Siangtho in Pasian’ta i suahna hong theisak hi. Kampau tawh pulaakna bek hi lo-in Pasian' kammal hong makaihna zui-in, Pasian’ ta taktak nahihlam Kha Siangtho’ hong hopihna zak ding kisam hi. Pasian’tate in Vantung Pa Pasian’gamh luahte hi; Pasian’ innkuan sungah a om i hi hi (Romans 8: 17). Hih in thalawh theih hi lo hi. Khrih sungah nunna thak tawh a nungta mite tungah hehpihna hangin hong kipia hi zaw hi. Mi khempeuh tungah tua hehpihna hong kipia hi. Bang hang hiam cihleh eite sih ding tangin Khrih hong si hi.\nBang zahin Topa tawh na kinai hiam? Amah mah a thei na hiam? Ahih keileh a thu a thei bek na hiam? Na hong Bawlpa, hong Honpa tawh na kinai zawk nadingin bang kikhel ding na nei hiam? Bang in hong khaktan hiam? Bang hang hiam?\nNGAIHSUTBEH DING: Hotkhiatna lampi in thuakna, gimna tawh kipelh lo hi. Khrih a zui ding mite in pumpi deihna a nial kul hi. Tua bangin gimna thuakna, pumpi deihna i nialna tungtawnin Khrih’ nunzia i nei thei ding hi.\nKhrih tawh i thuakkhop ciangin vantung pilna, Ama deihna bangin kiseekna nei-in Amah tawh tungtawn nopna sungah a mangkhawm ding i hi hi.” The SDA Bible Commentary, vol. 6., 568, 569.\n“Vantung Pasian tokhom pan hong tuaksuk itna in a niam penpen nunzia hong baansuk hi. Khrih in mawhna guamthuk sung pan hong honkhia-in\nPasian’ tanu tapa dinmun ah hong koihin, sihtheih nawnlohna gamh luah ding le a tawntung Amah tawh a mangkhawm dingin hong koih hi.” Ellen G. White, 7T., 229.\n“Vantungmi khempeuh in a pahtawi uh Khrih in hong kiniamkiat i etteh dingin mihingin hong nungta hi. Mawhneite i sih ding tangin Amah mah hong si-in mawhna’ thaman hong a pia Honpa umin, a thupiak a zui mi in tawntung nunna ngah ding hi, cih thu vantungmi khempeuh le vantung dangdanga om khempeuh in a theih dingin kipulaak hi. Satan’ sila dingin nuntak kul lo hi. A vanglian eite hong Huhpa in ei tawh hong om den hi.” Ellen G. White, 5SM., 309.\n1. Friday ni-a Ellen G. White’ lai kigelh en kik in. Bang lametna na ngah hiam? Bangci-in tua kamciamte na nuntakpih hiam? Khrih in ei aa dingin na khempeuh hong sem hi napi, bang hangin kinungtolh kha thei hiam?\n2. Koi bangin Kha Siangtho tawh kipawl thute tawh nungta ding na hiam?(Rom. 8:5). Kha Siangtho tawh nungta cih in koi bang hiam? Kha Siangtho in bang deih hiam? Kha Siangtho a dal thei mit tawh muhtheih nate, bil tawh zaktheih nate le lungsim ngaihsutna na nei hiam?\n3. Satan pawl ah maw, ahih kei leh Pasian tawh kipawl na hiam? A nihin kopkhawm cih om thei lo hi. Bangci bangin thuneu no khat in hong huzaap thei hi, ci-in tel ding na hiam?


url: =Zomi Youth Association: Hoihsa ngiat ingh ~ Dr. L. Lam Khan Piang :: ZOMI DAILY\nposted on 29 July 2016 at 7:11 am UTC+9:30 Lomkholna: Article, Lamkhanpiang\nKum 1992 kum a kipan in Ka pianna khua TANGNUAM nusia in laisim dingin khuapi lam ka zuan hi. Hih kum ciang dong Tangnuam ah vaikhat peuhpeuh (nopni/dahni) sai dingin Tangnuam Youth Club (TYC) kinei hi. Ahih hang ka nutsiatzawh kum khat/nih khawng khit ciang, ahoih zaw ding ngaihsutna hi ding hiam, YPA leh CYA bang na kiphut mawk in, na kikhen ngeingai uh hi. A mipi in hoih asak mah hiam ci leng lah hi mel lo bang….. YPA hanmual cih bang na om tuam zen hi. Ka ngaihsutna ah “Tel! a khothei leng om lo na tel uh maw” cih hong lutvat hi. Dam sung a pawl tuam a om nanana , sihkhit ciang zong hanmual khat ah kivui thei lo ding ci hileh kilawm bang kei khat in, mawk mahmah.\nTulaitakin Zomi makaite saina nuai-ah ZYA hong phuh koikoi pen uh hoih sa ngiat ing. Hih hanging innsak-innkhang a ki-it a ki-uap ding teng mah nopni dahni in, nang tua pawlpi, nang tua tribe ci lo-in ki-uap in kikhawtuah thei ding hi hang. Ei Zomite sung ah, adiakin India sung a omte pen India kumpi in hong zo lua hiam beh-leh-phung khat na ngawn minam tuam bang keei khatin ki en thei zen’ mawk hi hang. Limhtak sut leng, khang sawmnih khang sawmthum zong pai nai lo mah ding hi ven maw? Tribe pen eipau (Zo pau) in bang hi ci ihi uh hiam? Nam (minam) a ci pawl tam ding hi. Aizawl ah kum 2003 in ka zin lai-in questionnaire khat Aizawl khosung a, college teng (Aizawl North college sim loh) a teacher teng kiangah ka hom. Tua sungah Clan, Tribe, leh Nation cihte Mizo pau-in bang kici hiam? Cih ka dong hi. A donnate uh kibang het lo sam hi. A tamzaw te’ buaina pen Tribe leh Nation a kilamdang na ahi hi.\nClan pen ‘chi’ na ci bibel uh hi. Tribe leh Nation pen ‘Hnam’ a tamzawte in ci uh hi.\nTribe pen hizah a i tawisang uh bel aphat tuamna sangin aphat tuamlohna tamzaw kha dingin ngaihsun ing. Pupa ngeina sungah en leng, abawngbawng a kikhenna (grouping system) pen uh BEH hi ziau a, tribe i cih pen ei Zomite grouping system tawh kituak lo hi-in ngaihsun ing. Sanggam Nagate grouping system tawh kituak mahmah zong hi kha ding hi. Amau tribe khat sung a beh om teng pen tribe dangah om vetlo hi. Ei Zomite, adiakin a Mallam (North) a omte pen i beh leh pau koino tuamtuamte pen limhtak kihelh khin a, tua in minam khat I hihna hong kipsak khin hi napi-in, kum 1950 leh 1956 kum a Scheduled Tribe List Govt. of India, hangin minam tuam bang kek khatin kingaihsutna hong piang hi.\nTulai tak a ituah thu uh leh nidang a, Young Lushai Association (YLA) pan Young Mizo Association (YMA) hong khen sawm lai uh tawh kibang hi in ngaihsun ing.\nTua bang a aneu pan a lian icih theih uh ciang in Minam picing i hihna namdangte in hong phawk ding hi. Kei bang India Kumpi ngaihsutna pan a ka behte tengteng tawh minam khat ahi ngeilo pa pen minam khat suakta ding cihna hong hi pah ding hi. Tua ahih manin minam pen a mite in a ngaihsutna hi masazaw a, tua ciangin namdang leh kumpi tuamtuam in a theih pih ding pen leitung paizia hi.\nIndia kumpi in bel i khanggui hong thupisim sak lo ahih manin behkhat bang minam tuamtuam danin hong koih ziau uh hi. Tua hangin, ka beh pa, khang 5 (5 generations) tan a zong kigamla lo pa pen minam tuam hong suahsak zen uh hi. Tua pen Manipur state a om Zomite in thupi sa mahmah in, hoihpeuh ki sa zawsop lai hi tuak. Zomi khat hihna dingin Zomi sung a om beh tuamtuam omte tawh na khangthu nazop theih ciangin Zomi khat na hi hi. Pupa ngeina zui-in Indongta bang zong nong lemthei ding hi.\nMinam vai bek hilo-in leitung vai dangdang ah zong a tangzai zawzaw mah na thupi tawntung a, tuamanin leitung company lian tuamtuamte bang zankhat thu in company khat bang suak ziau thei ta hi. Hih pen amau a ding a phatuam zaw ding a ngaihsutna bang hi zaw hi. Tua ahihmanin ei Zomite in tribe tuamtuam a i kikhen neuno pen hoihlo hi ci-in, a lianzaw minam khat in minamdangte in hong ngaihsut theih na ding panla in kalsuan le hang i minam adingin phatuam bek tham loin mimal a dingin zong kisaktheihpih tham minam hong suak ding hi.\nZogam ah Simh (South) lamah na teng zong in, Mal lamah na teng zong in, Zo lamah na teng zong in, Sih lakah na teng zong in, Teising lakah na teng zong in, Gal na dodo zong in, na khua a vailam ken loin a phei phial zong in, Zomi mah na hi veve hi. India kumpi in tribe tuamtuam in hong ciamteh zong in, I khangui, sisan, tawndan, ngeina leh kampau te in Zomi na hihna hong langhsak tawntung ding a, koimun koikhua ah na teng zongin na minam na laihtheikei ding hi. Minam khat minamtuam bang hong kingaihsun sakthei thu-leh-la hong tam ta se leh, minamtuam bangin kingaihsutna ding om tuan lo hi.\nPrevious: Khawlmun Nuam ~ Suan Lian Mung\nNext: Libya ah galkapte kikaptuah, 19 si\nTribe pen Namke, Nation pen Minam/minampi\nZAM Thupuak :: 26 Jan 20 (ZCDC panpih ngetna)


url: =2February 2019 Lai Siangtho tawh Lungmuanna Ngah ~ MUC\n2February 2019 Lai Siangtho tawh Lungmuanna Ngah\nAdmin 7:54:00 PM Articles, MISSION NEWS\nLai Siangtho tawh Lungmuanna Ngah\nMoises Francisco Pelembe, kum 32\nMoises a sangkah khawlin khamtheih guihtheih pan a suahtak khakleh cih lametna tawh a pa in galkap lutsak hi. Tawlkhat khitteh galkapleen annekna-ah Moises in SDA thu-um mi Alfredo tawh hong kimu uh hi. Moises in Alfredo’ gamtatzia midang tawh kibang lo-in, pakta mahmah hi. Alfredo in ankuang panin an pawl khat Moises hawmsawn hi. Alfredo in a nek ding an peuh mah limtak entel phot hi. Nek loh ding, sa siang lo a kipiak ciangin, an lo hi. Tua bang hun ciangin Alfredo in a nek lohte Moises in ne zel hi.\n“Ngasa meh kipiak ding ni ciangin Moises in Alfredo gei-ah tu pahpah hi. Bang hang hiam cihleh Alfredo in tua ngasa-te ne lo-in Moises pia zel hi. Tua bangin kaal nih khitteh Moises in mun dangah training dingin kituah hi. Tua a kituahna mun-ah a gei-a lum galkap pa in Lai Siangtho bu khat nei hi. A ihmutna pan Moises a khanlawh ciangin tua Lai Siangtho sim zel hi. Moises in ama ngaihsutna-ah Lai Siangtho pen piteek, puteekte sim ding bekin ngaihsun hi. Bang hangin khangno khat in Lai Siangtho sim ding kisam hiam, ci-in ngaihsun thei lo hi.\nNi khat Moises a lawmpa kiangah bang hangin Lai Siangtho sim na hiam ci-in dong hi. A lawmpa in “kei Khristian thu-um mi khat hi ing,” ci-in dawng kik hi. “Nang, Pasian um maw, ci-in Moises in Afredo dong kik hi. Tua galkappa in John 3: 16 simpih a, Moises in Lai Siangtho sung a thute thei beh nuam hi. Tua bangin Lai Siangtho a simna tungtawnin Moises in Pasian hong um thei hi.\nA pa in Moises’nunna zia zong hong kikhel lungdam mahmah hi. Lai Siangtho bu khat zong lei-sak hi. A training a zawh khit ciangin a om ngei masakna munah hong tung kik a, galkap bu khat hong suak hi. Tua a omna munah Moises in Lai Siangtho sim, galkap dangte in a muh uh ciangin, “nitaksial nai 6 in Lai Siangtho sin mi kimkhat om hi, ci-in a lawmte khat in hong gen hi. Tua nitakin Moises zong tua thusinna munah va pai hi. Moises in hih Lai Siangtho sinna tawh lungkim zo lo hi. Mundang khatah va kituah hi. Hih munah zong nitaksial nai 6 in Lai Siangtho sinna nei uh hi. Afredo in hih Lai Siangtho sin mite lakah kihel nuam lo hi. Bang hang hiam cihleh hih mite in ka pawlpi hong gensiat sak den uh hi, ci-in pulaak hi.\nNitak kik ciangin Moises in Adventist thu-um mite’ Lai Siangtho sinna-ah va kihel hi. Hun khat lai-a annekna-ah an a hawm den galkappa in Adventist sungah tui kiphum hi, cih hong thei hi. Moises in sawm-ah khat piak ding cih thei ngei lo hi. Malachi 3:8 sungah Pasian in bang hangin ka nate hong guksak na hi uh hiam? Bang hangin hong buluh na hi uh hiam? ci-in a kigen thute hong sintoto hi.\nTua nitak thusinna pan a giahna mun hong tun ciangin Moises kap hi. Galkap bu pa in a zak ciangin Moises kiangah va pai-in, kua’n hong sat hiam, ci-in dong hi. Galkappa in mi khat ii sat hi lo-in, Moises in Pasian’ kammal a sim ciangin, amawhnate kiphawk a, kisik ahihlam thei lo hi. Sabbath hong tung kik a, Moises in a lawmte tawh tai 9 gamlatna SDA biakinn ah kikhawm dingin hong pai uh hi. A khatvei khiatna Sawm-ah khat zong tua Sabbath kikhopna-ah va khia hi. Tua a kipan Sabbath sialin kikhawm a,kum 22 a cin ciangin kituiphum hi.\nSabbath ni tawlnga thei lo ahih manin a galkap pan khawlin, palik lut hi. Inn khat khit inn khatah pai-in laibu zuak kawikawi hi. A ngah sumte tawh Mozambique Adventist Univerity ah sang va kah hi.\nTu-in Moises in kum 32 cingkhin hi. Lai Siangtho sangkahin kum 3 zo khin hi. “ Ka pa in ka kikhelna ding deihna tawh galkap hong lut sak hi. Ahi zongin Pasian in kei aa dingin a hoih zaw lampi hong bawlsak hi, ci-in Moises in pulaak hi.\nTu quarter Sabbath School sumpi in Mozambique Adventist University ah kipuak ding hi. MUC in Kachin, Ngawng Chaung ah biakinn lamna dingin kipuak ding hi.


url: =Gengen bek tawh hithei nawn kei! ~ Francis Lamthang :: ZOMI DAILY\nTokyo khuapi ah Mother Teresa a hawh lai takin lamgeiah zukham lum khat mu a, a don kuamah om lo, a kem kuamah om lo ahihman in Japanese mi honpi lakah thugen hun akipiak ciangin hibangin gen hi..\n“No pen leitunga mipil pente na hi uh a, a hau pente zong na hi uh hi. Ahizongin hih lamgeia ka muh zukhampa pen kuaman buaipih lo in, kuamah in don lo hi uteh. Hihpa pen na sanggampa uh hi lo ahiam? Bang hangin hibang dinmun ah nusia mawk na hi uh hiam? Bang hangin kuamah in huh lo na hi uh hiam? Amah zong Pasian ta mah ahihi.” cigiap hi.\nHimah hi sanggamte aw hibanga zukham ankhamte pen mi hehpihhuaite hi uh a, a thuak khat uh lel lua ahihman in hiciang dinmun a tung hithei hi. Hihpa pen ih sanggampa hi. Bang hangin don lo, kem lo, lampi maan hilh lo ih hi hiam? bang hangin hehpihna nei lo in ko bawl zawsop ih hi hiam? Bang hangin ” kei tawh kisai kei” cici lai mawk ding ih hi hiam? Thukhenni ciangin Topa in thudotna nam gukte hong dong leh bangci dawn kik ding na hi hiam?\nPasian in Kain hibangin thu adot ciangin ” Na sanggampa Abel koiah koih na hiam?” Kain in ” Ka sanggampa ken kem kei ingh , (ka sanggampa Abel leh kei kisai keng)” cise hi. ” Na sanggampa sisan in kei hong sam hi” acih ciangin Kain in dawngkik thei nawn lo hi.\nSanggamte aw hitawh kituak in tangthu khat hong gen ding hing.\nNidanglaiin unau nih om uh a, hong khantoh uciangin a nauzaw pen thugensiam minthang khat hong suak hi. A uzaw pen RC phungzi hong suak hi. Kum tampi khitciangin innkuan annek khopna bawl uh a, muntuam gamtuam a om tulehta teng leh a it phatdiak uh lawmlehgualte zong kaikhom uh hi. RC phungzipa bel amah bekmah hong pai hi. Tualai takin hunbawl uh a, hun ukpa in hibangin thu honggen hi. “Tuin ih lawmte unaupen mi minthang mahmah tuak uh ahihi. Anih un thugen kuasiam zaw, kuan mi lungsim sukha theizaw kidemsak ding hihang ” cimawk hi. A gen dinguh pen “Topa in tuu banga kei hong cingpa hi” ahihi. Hih laisiangtho munpen a gendan kua siam zaw a kidem ding hong hita uh hi.\nAnaupa hong ding masa in hoih tak leh a lunglut huai takin hong gen pah a, thugen siam minthang mahmah khat ahihmanin mipi in thangah mahmah uh a, a gen khitciangin khut kibeng ziahziah in, khutkawi kitum ziahziah banah a nohset lo kuamah om lo hi. Mi khempeuh maitai in lungnuam mahmah uh hi.\nTua khit ciangin a U hong dingto in, mipi daih khit ciangin tua thumah hong genkik hi. A genlai takin a aw hong lingin, a khitui hong luang a, khitui nul kawmkawm in hong zo thei sam hi. Anaupa zahin siam lo a, awk tuantuan lai hi. Ahizongin tua laisiangtho thu teng a gen khit ciangin kuamah in khut beng lo a, kuamah in khutkawi tum lo a, a nohset dingin kuamah zong dingto lo hi. A pau a ham kuamah om lo a, daai dikdek uh hi. Khitui luang lo kuamah om lo hi. A ombing lo kuamah om lo hi.\nTua khit ciangin a naupa hong dingto leuleu a,,” Ken ka hileh a laisiangtho sunga thu kigelh ka thei a, ka Byheart hi. Ahizongin ka u in thei bek hi lo in nuntakpih ngiat hi. Amah in tuu banga a cingden leh a kemden pa tel mahmah hi. Ken tuucingpa min leh a tangthu bek ka thei hi.” ci hi.\nTulai tak ei Christian sungah Pasian thu gensiam mi kitam mahmah ta a, a hizongin a nuntakpih leh a zuizo kitawm mahmah hi. A gen bek siam ding hi lo a, ih nuntakpih ding hanciam zaw ta ni guai aw!!!!! A thu na kut pihpih Pa tawh na kithuah kha ngei hiam? A thu na gengen Pa na tel takpi hiam? Na sanggampa sisan in kei hong sam hi. Hihpa na sanggampa uh hi lo ahi hiam?\nPrevious: Rakhine vai ah guptuam neilo in a langnih phattuam na dingin sem ding ci-in Kofi Annan in gen\nNext: Khantohzia Nam Thumte ~ Thang Sian Sing


url: =Ei Leh Ei Kitheihtelna~GSPau\nGreek mipilpa Socrates kammal mangmawh khat in "Nang leh nang kitheitel in" (Know thyself) cih ahi hi. Amah leh amah a kitheitel mite’ omzia leh nuntakna a nuai a bangin kimu thei hi.\nKineih lo uh hi: Amah leh amah akitheitel mite in kineihna zang lo uh hi. Pasian mai leh mite mai ah ahi bangbang in om lel uh a, a thanemnate uh zong ipbawl, seelbawl tuanse lo uh hi US President (37) na Richard Milhous Nixon in a zumkhan sung kawmtungah a galte’ min teng gelhsuak diudeu a, a tungnungpen nambat khatna ah ama’ min gelh se kici hi. Hih pen amah leh amah a kitel luat man leh kineihna a zat loh man ahi hi.\nKipilsak lo uh hi: Mipil taktakte in cikmah hunin "Kei pil ing" ci ngei lo uh a, zong kipilsak se lo uh hi. Ahi zongin amau’ nuntakzia leh a nasepzia panin mipil ahih lam uh hong kilangkhia hi. Mihing a kipilsakteng pen a pil takpiteng hi khol lo zaw in, a pil laklawh teng peuh hizaw gige thei hi.\nKiphasak ngei lo : Mipilpa John Flavel in, "Amah leh amah a kitheitel mite cik mah hunin kiphasak ngei lo uh hi," ci in gen hi. Amah leh amah a kitel mite kiniamkhiat uh a, gennop mahmah lel uh hi. Mihingte i kiphatsak khak theihna leh i genhak theihna pen ei leh ei i kitel loh man ahi hi. Mi pawlkhat pen eima’ hihna taktaksangin ei leh ei i kisang koih zaw thei a, ei tawh kilawm kituak lo zah in i kiphasak gum thei hi. Ei leh ei i kisang koihna zah in midangte in hong sang koih loh uh teh kiheh nuam mikmek thei hi .Tua hangin mite’ neumuhna kithuak zaw thei hi.\nKipuahphatna nei den uh : Amah leh amah akitheitel mite in kipuahphatna nei den uh hi. Eima’ dinmun taktak i tel loh manin kipuahphat ding kisawm lo thei hi. Victoria kumpinu in a neu lai-in sangah lai kin vet lo hihtuak hi. A siate in a hanthot niloh hangun a kilamdan’ luatna om tuan lo hi. Nikhat a Siamate khat in, "Ka tanu aw, nang pen nikhat ni teh England gam a uk kumpinu ding hi teh," ci in a gen teh Victoria zong amah leh amah a dinmun hong kitel a, tua akipan lai hong hanciam hi. A tawpna ah ni a tum ngei lo England gam a uk kumpinu hong suak takpi hi.\nMin leh zaa deih lua lo : Amah leh amah a kitel mite in amau tawh a kilawm akituak lo min, zaa, panmun thupi, pahtawina leh hamphatna cihte deih tuan se lo lel uh hi. 1948 kumin Israelte gam khatin hongdin’ uh ciangin Israel kumpi dingin Scientist mipilpa Albert Einstein a hopih uh leh Einstein in, "Pasian in kumpi dingin kei hong seh zenzen kei , kei mun ding hi kei" ci in na sang lo hi. Hih pen amah leh amah a kitel luat man ahi hi. Sen Prime Minister minthang Chou-En-Lai (1898-1976) in panmun khat kan deih ngei lo a, amite zong panmun khat kan pia ngei lo, ci in kigen hi. Hih zong amah leh amah akitel luat man ahi hi.\nMi hawmthawh lo uh hi : Indiate paunak khat ah, "Mi khatpeuh na hawmthawh ma in ama’ khedap sungah na khe thun masa phot in," cih khat om hi. Amah leh amah a kitel mite in midangte hawmthawh ngam lo uh a, amau leh amau kihawmthawh niloh den zaw uh hi. US mihaupa khat pen amah leh amah piakkhiat hat kisa, midangte hawmthawh niloh hi. A sumpi piakte koi mun ah kizang, cih a kan dingin Sen gam va zin hi. Khuano khatah tangval khat leh bawngtal khat in lo kaihna hakkol zawngin, lo kai khawm uh mu hi. Tua tangvalpa in bawngtal kap khat a neihna sung pan khat zuak a, a zuakman teng sumpi in khia hi. A zuak bawngtal mun ah amah lut a, lo kai ahi hi. Hih danin a hingtangin a kipiakkhiatna amuh a kipan ama’ sumpi piak pen gentham sa nawn lo-a, midangte zong hawmthawh ngam nawn lo hi.\nMidangte mawhsak ngei lo uh hi: Zomite in mi thanemna kimuh siam deuh a, midangte kimawhsak nuam deuh se hi. Hih pen ei leh ei i kitel loh man hi gige hi. Abeisa lai-in Pasian mizat minthang pen 7 (top seven) sunga a kihel Jimmy Swaggart hong minsiat ciangin Pasian nasem tampi in mawhsak ngeingai uh a, hopih nuam nawn lo uh hi. A tapa mahmah in zong nakpitakin mawhsak lai hi. Tua laitakin India gam Calutta khua AG Pastor Dr.Mark Buntain in, "Keima’n thu kong ngetsak khak loh man hi, ka mawhna hong maisak in" ci in amah leh amah kimawhsak zaw hi. Billy Graham in zong mawhsak het lo hi. Galpi nihna lai in Jews mi awn 6 bang a that Adolf Eichmann, Israel Mosaic thukante in Argentina gam Buenos Aires khua ah va man uh a, Jerusalem khuapi ah hong ciahpih uh hi. Thukhenzum ah thu a kisit lai in Mosaic thukante khat in Jews biakna makaipi Rabbi khat kiangah, "Hih pa mawhnei na sa hiam" ci in a dot leh amah leh amah a kitel Rabbi pa in, "Amah sangin hoihzaw tuan peuhmah ke’ng, amah tawh kibangin mawhnei khat mah hi lel ing," ci in dawngkik hi.


url: =PA LO’ TANGTHU - Laibu Saal\nHome > Tangthu/folktale > PA LO’ TANGTHU\nPA LO’ TANGTHU\nNidang lai-in Nupa khat om a, khatvei a pasal in a zi gai lai nusia-in khual gamlapi a zitsan hi. A pasal’ paipai-in khuata khat a tung hi. Tua alutna khuate in gulpi gal na do uh hi. Tua gulpi in nikhatin mihing khatta ne ahih manin khua sungmite khua pua pial khia ngamlo-in khua sungah daitakin a om uh hi. Tua laitakin khualzin papipa va tunga, Ahausate’ innah a lut hi. Tua pa in kong hong hon un, ci-in a sapsak hangin a hon nuam kei uh hi. A sawtna ciangin kong hon uh a, hausapa in, “Nang tu lai photphotin bang hih a hong pai na hiam, ko gulpi galdo-in tua gulpi in ka ta nungak a nek ni ding ahih manin a patau mahmah hi ung,” ci-in gen hi, Tua pa in, “Tua ahih leh ke’n ong hung ning in, kong hun zawh leh kei tawh hong kiteng sak un,” ci-in gen hi, Hausapa in, “Tua ko tanu si ding nong hun zawh zenhoh takin kong kiteng sak mah kei di vuam?” A ci hi. Tua ciang Papipa zong gamlakah singmau nih satin pial khangah nugaknu lumsakin, a nawlah singluang khat tuak a khung hi. Sun ciangin tua nungaknu ne dingin gulpi a lian mahmah khat hong pai takpi hi. Tua Nungaknu pial khang a lum ne dingin liakliak a, tua laitakin khualzinpa in a temtawng tawh thakhatin a ban leh tum nih suakin nungak nu a hohkhia hi. Hausapa zong nuam mahmahin a kamciamna uh om bangin a tanu tawh a kiteng sak hi. Tua papi zong a khua lam zuan nawnlo-in tua khua-ah a teng suak hi. A gulpi thah a kha pen El-el a suak hi. El-el ih cih in Sahang tawh a kibang ahi hi. Tua el-el in nikhatin mihing khat ta mah ne leuleu a, athat ngam kuammah omlo hi.\nTua bang hun sung tengin inn lama a zi a gai lai a anutsiat a suak hi. A min dingin bang phuak ding ih hiam ci-in kikum uh a, A nu in a pa omlo ahih manin “Pa Lo” sa ni a ci hi. Tua ahih manin a min dingin Pa Lo a phuak uh hi.\nPa Lo hong khangto-in alawmte tawh, ling kineih thei zel hi. A nu in, apasal’ kiangah, “Ih ta khangto-in ling kineih thei ta ahih manin ling ong khak in,” ci-in a vaikhak hi. Tua ciangin a pasal in ling mitnei khat a khak hi. A lawmte tawh ling a kineih ciangin alawmte’ ling kapkhap sak pahpah hi. A lawmte in, “Nang Palo leulo, na pa khua-ah ciah in ka lingkhun lai uh nong kapkhap sak pahpah,” a ci uh hi.\nHong khangtoto-in thal tawh sa ong beng thei ta hi, Tua ciangin a nu in apasal’ kiangah, ih ta in thal tawi thei ta ahih manin thal khat hong khak in,” a ci leuleu hi. Tua ciangin apa in thal mitnei khat khak leuleu a, a lawmte’ sakap ding laitak a kap lupsak pahpah hi. A lawmte in, “Nang palo leulo, na pa khua-ah ciah in ka sakap lai ding ta uh nong kap khiatsak pahpah,” a ci uh hi.\nPa Lo in zong nuamsa nawnlo-in khatvei a nu’ kiangah: “Nu aw, ling ki neih leng ka lawmte in nang Palo leulo na pa khua-ah ciah in, hong ci a, sa beng leng ka lawmte in nang palo leulo na pa’ khua-ah ciah in hong ci uh ahih manin ka pa’ khua koi lai a hiam hong gen in,” a ci hi. Tua ciangin a nu in, “Tua ahih leh ka ta aw, sa va bengbeng inla, sa namcin lu inn mai teng na dip khit ciangin na pa’ omna khua kong gen ding hi,” a ci hi. Amahzong lawptakin sa bengbenga asawt ciangin sanamcin lu a inn mai khempeuh a dim hi. Tua ciangin anu’ kiangah, “Nu aw, tu’n ihkiciamna tangtun ta ka hih manin ka pa’ omna hong gen in,” ci-in dong leuleu hi. Anu in a pa’ omna ahilh khit ciangin a thallawng la-in, a pa’ omna lam zuan dingin a paikhia hi.\nPaipai-in ni thum bang lam apai khit ciangin, khua nawl khatah papi khat in sum na suisui hi, Tuapa kiangah khawl a, tua sumsuihna themte mei-ah khulin tua meikhu phialphiah tampi in a bawm hi. Pa lo in, Pu Hih phialphiahte’ sa na duh na,? A cih leh, “Papipa in ih mat zawh takin duh mah lo ding maw,” a ci hi. Aman suang tawh deng khia mengmengin a sumsuih kawmkawmin emin a ne khawm uh hi. A pian dan leh a om dan teng a kikup uh ciangin pata a hih lam kithei uh a, nuamlua-in ki ngawng kawi-in a gulpi thahna khua sungah a ciahpih hi.\nA zing ciangin apata-un khua sungah vak uh a, lampi-ah guhsia vum venvan a a om a mu kawikawi hi. Pa Lo in, “Pa hihte bang guh a hia,” ci a a dot leh a pa in, “Nidangin gulpi ong langin nikhatin mihing khat ta ne hi. Tua gulpi ka na that hi. Tu-in tua gulpi’ kha El-el suakin ni khatin mihing khat ta ne leuleu hi. Hih guhte khawng na nite, na gangte’ guh vive hi ding hi, Tua El-el pen lauhuai mahmah ahih manin a that ngam kuamah omlo hi.” A cih leh Palo in, “Ken sawm ning,” ci pah hi. Apan, “Na sih nop kei leh sawm kei in,” ci-in a phal kei hi.\nPalo in sawm teitei a, a khuapih tangvalte a zawn hi. A pa in awilo ahih manin khua sung a pai kalin a thaltangte a na sel sak zelzel hi. Inn a tun ciangin Palo in a thaltang zongzongin mulo hi. A cihmawh ciangin, “El-el peuhmah man zo tana hen nong cih leh ka pa’ hong thaltang seksak hong musak in,” ci-in a vokkuang a lumleh leh vokkuang nuai-ah na om takpi hi. Tua ciangin El-el sim dingin a khuapih tangvalte tawh a akuankhia uh hi.\nPaipai-in El-el’ khekhap a na tam semsem ciangin, tangvalte lau-in a ciahkik gai uh hi. Palo ahih leh paisuak vingveng hi. A khuapihte in lampi-ah thankik bengin thankik si a thal muk vuah tat uh a, a khua sung mite’ kiangah, “El-el man ung, Palo pen El-el in thatin si hi,” ci-in ton mung phutin a ai uh hi.\nPa lo paisuakin El-el’ inn va tung hi. A inn lim a tun ciangin bikhalapah biphuah khat tungin tua pangah a bu hi. El-el inn sungah om hi. Pa lo in innpua panin, “El-el hong suak, a cih leh, ka lum ka la lai, a ci hi, El-el hong suak ci-in sam leuleu a, “Ka tei ka la lai,” ci-in a dawng hi. El-el hong suak,” ci-in sam leuleu a, ka lupawng ka pawng lai, ( Ka diak khim lai ing a cihna hi) a ci hi. Tua ciangin “El-el ong suak” ci-in sam leuleu a,El-el in, “Ngap tak na hih leh suak mah ning ei,” ci-in a pusuah phei leh, Pa Lo in biphuah kawm panin ngim cintenin akap leh kha-in a tuk pah hi, Tua ciangin Pa lo in a ngawngtanin inn lamah a lu a pua hi. A pa’ kiang a tun ciangin a khua sung tangval te’n, El-el man ung Pa Lo si hi ci a a aihna tonmungte uh temtawng tawh sattan mang uh a El-el a ai uh hi.\nTua El-el’ kha Mubung suak leuleu-in tua mubung in nikhatin naupang khat ta tuahin sing tungah a ne thei zel hi. Khatvei pata lokuan khat apa in a tapa abuk sungah nusia-in aman lo lai-ah na a sem hi. Tua laitakin mubung hong lengin a lo nawl singpi tungah hong tu hi. Tua sing tung pan, “Tuah, tuah, tuah ta ngangngang” ci-in a ham damdam hi. Papipa in “Bang hoh a hiam aw na tuah nop, na tuahnop leh tuah in ka beng ong,” a ci hi. Mubung zong leng vingvengin a lo buk tungah tu a, buk kong leh a phatam a kha gel tawh khakcipin buk khum pan tu letsukin tua naupang a lonawl singkung tung khatah a ne hi. A pa zong nasa-in akap kap hi.\nNi khat tua mubung sawm dingin Pa lo ki pan leuleu hi. A hi zongin a pa in a phal kei hi. PaLo in sawm teitei a, Ni khat ni ciangin, apa’ kiangah, “Pa aw, innka a na pho ih zam ih dakte na hem in tu ni-in mubung ka sawm ding hi,” a ci hi. A pa in um mello ahih manin a zam a dak hoih tata bek tumin a hoih khollo teng a nusia hi.\nSun ciangn khua tungah mubung hong leng takpi a, Pa lo in innkaa khat hongin inn nuai-ah a thalpi tawh a pang hi. Vanah a om laitakin Palo in inn nuai panin, “Hei, mubung, ka vei duh na hia ka tak,” a cih leh mubung in, “Na tak” a ci hi, tua ciangin Palo in a tak dawhin, Mubung zong Pa lo tuah dingin, mu in ak alak bangin a bawh suk leh Pa lo in innkaa thakhatin na khak a atuah kha kei hi. Tua ciangin vantungah mubung leng to leuleu a, mubung in zong Palo’ cih mah bangin, “Hei Palo, ka vei duh na hia ka tak,” a cih leh Palo in, “Na tak” a ci hi. Tua ciangin mubung in a tak dawh pa deda a, Pa lo in hoihtakin ngimin akap leh a kha guh khatanin kia suk pah a, innkaa a a zam a dak khempeuh a kha kham hi. Tua cianging Pa Lo in mubung that zo-in a ai leuleu hi.\nPa Lo’ sihna thu:\nKhatvei sa beng dingin gam sungah a kuan khia hi. Gam sung a tun ciangin Saza khat athal tawh a kap leh a mai a sawlsan sing khat kha masa se ahih manin athaltang hat nawnlo-in a si zo kei hi. Tua saza in delhin Palo a piklum hi.\nPa Lo’ Tangthu’ man hi dinga a ki upmawhna:\nTonzang myone, Zampi khuasat pa Kaituah asih tak ciangin atu atate in, Mualbawlsak nuamin mualsuang ding a zong uh hi. Nidanga lokuante in a nawknawk uh suang khat, hih pen anuai lam khawng hoih thei kha ding hi veh aw, ci a alumleh uh leh, mualsuan kigelhsa, lim kisuai sa-in kitel sinsenin na om hi. Amau zong lamdang sa-in nuamin nui ngeingai uh ci uh hi. Tua mualsuang tung a kigelh laimal a sim thei kuamah omlo a, mun tuamtuamah a kilah hangin a thei taktak omlo-in ki gen hi. Tua mualsung tungah Mubung lim kisuai khat om a, Nidang lai Pa Lo’ mual hi ding hi ci-in khangluite in ummawh uh hi. Tua mualsuang tu dongin Zampite’ khuanawl, Pu Kaituah’ mualah et theih dingin om lai hi.\nHih Ngalngam’ Tangthu leh Pa Lo’ tangthu pen ka neu lai a Ka Pu Khualsuan (Phaiza) in ong gengenna pan zaknopsa a ka mangngilh theihloh tangthu khat ahih manin hih laibu sungah ama ong gen bang lianin kong suaksak hi. Amah pen siampu a sem ngei khat hi a, a phuisam late ka khua nung ngaihsut kikkik ciangin Moses santuipi kanna khawng tawh a kibang tampi om hi. Ngalngam leh dawikungpu’ kidona “tuipi luang suk san zelzul e, tuipi luangto san zelzu” a cih khawng, Moses’ san tuipi kanna tawh ki nai mahmah hi. “Ka nungah khim ka zingsak, ka mai-ah taikhua ka valsak,” cih khawng bang zong, Pasian in Moseste’ nungah khua zing tawh a dalnate, amai vuah khuavak tawh lam apinate tawh kibang mahmah ka sa hi. Tua ahih manin Ih ngeihna leh Iraelte’ tangthu, ngeina a kibang tampi om ahih manin Ih pianna kinai mahmah kha ding hi, ci-in ka ummawh hi\nMimal Taangthu Piankhiatna Taangthu Tangthu/folktale\nItem Reviewed: PA LO’ TANGTHU Description: Rating: 5 Reviewed By: Cinpu Zomi


url: =Lawhcina le lawhsapna ~ Lian Tuang :: ZOMI DAILY\nposted on 4 July 2016 at 12:18 am UTC+9:30 Lomkholna: Article, Liantuang\nKumpi nasep ka kipat cilna pen Tamu hi a, tu ma kum 15 lai ahi hi.\nTua hun lai nuntakzonzia le sumbawlzia pen thuneite tawh a kikhawl thei zawdeuhte in noptak sa mahmah uh hi. Ahi zongin mipi a tamzaw pen kicimawh mahmah hi. Nasep om bangbang kisem hi. Ei mite bangin a diakin gamgi kantan a vanpuak ( carry kici se ) kithalawh hi.\nAci thei zawdeuh pawlkhatte in amah le amah in van lei in pua phei uh a, a ciah lam ciangin India van ama puak khopmah tawh ong ciah phei leuleu hi.\nKhatveivei ciangin thukante le customste in vanpuate mat cihtakin man thei uh hi. Tua dan ciangin Sun le zan cih om loin pangcip uh uh a, man ngekngek uh hi. Amite bel man sam loin avan puak bangbang mat sak uh hi.\nTua hun laitakin Tamu khuabup ading Telephone line 4 bek om ahih manin phone a zang nuam khempeuh ko zumah ong pai uh hi. Tua ahih manin tawlkhat sungin mel theih ka hau mahmah bilbel hi. Ong pai khempeuh hopihpih kahih manin thucin thutang kiza kha hi.\nKhat vei phone hopih dinga ong pai minih tawh zum sungah tu khawm in ka kihoho laitak un, customte bawkkhat khat zong phone ho nuam in ong pai ka gal muh tek uh hi.\nKa gei a tegel in “ Hia pa hi zen ei. Tu zingsang a ka van ong mat sak. Gate 1 a Customs te hi” ci tuak lian uh hi.\nAnih un nak heh lua mahmah uh hi.\nAkhat pa in “ Ei nektawm ding takpi a zongte khawng ong man gawpgawp. Mihau miliante van lah man tuan lo, a ut te manin a ut te manlo, thuman kei, mudah ing, amel mahmah zong gitloh mel lua,..,” ci in a ma om muan ah phunphun hi. Customs pa ong lut phei ciangin a mulo kineih in en vetlo hi. Atheilo kineih lel hi.\nAkhat pa leuleu in Customs pa ong lut phei ciangin hopih seisai leuleu hi. Nui seisai in a tutna awn hi. Tua kawm in “ Sia aw, tu zingsang ka van nong matsak bel dongtuak peuhmah ing. Ka tate sangsum ding nangawn pia nailoin ka neih sunsun tawh van vial khat a puaphei hi veng. Tun ka lungkham lua ta. Nang mahmah in nong huh loh phamawh ding ahi maw” ci in hopih khiankhian hi.\nCustoms pa in zong “ Ko zong nuammawh sa peuhmah ung ei. Hi theileh ko zong ong man nuam mahmah lo hi ung. Tu sung pen tungsiah pan thu om in a kilim mat diak hi mah ei” ci hiathiat bilbel hi.\nMipa “ Tualeh, sia aw zingciang zingsang vial khat ong pai leuleu ning. Hehpihna tawh ong man kei oo. Ka van a lemleh nang zong ong theih neih ning” ci kik pah hi.\nCustoms “ Zingciang bel ong pai nai kei oo. Lem nai kei. Thai ciang ong pai pan oo. Gate 1 ah zingsang bup tu ning. Kei tut sungin vial nih vial thum, nang kizawh zahzah pai oo” ci hiau hi.\nHih lai ah a tuahsia minih lakah khat in gal le sa neih lawh a, akhat leuleu in meltheih kibehlapna le lawhcinna lampi thak neih lawh hi.\nHih dan pen leitung nuntakna sungah om kawikawi mawk veh aw cih phawk sansan ing.\nPrevious: Zomi leh Chin min zatna ~ C. Thang Za Tuan\nNext: Zomi te Khantohna leh Thanemna ~ Paul Thangpi


url: =Refugee Taw Kisai ~ Thu Tatuam (Siyin News)\nRefugee Taw Kisai\nSaturday, January 28, 2017 Refugee Taw Kisai 1 comment\nPresident Trump ii refugee taw kisai in, "NPR news" ah akisua sak bangh hi le, Tapidaw Refugee te atu ngaisutna in, Refugee -te lilim USA ngam sung tum tu vai kisai ni 120 (tha thum) sung tawlnga phot tu ci hi.\nSyria pan refugeete sia tum sak vet nawn ngawltu aa, Iran, Iraq, Libya, Somalia, Syria, Yemen le Sudan ngam pan atum tute ni 30 sung tawlnga sak tu hi.\nUSA ngam in, refugee 84,995 sia 2016 sung tumsak aa, tua sung pan 12,587 sia Syria pan ci hi.\nObama in 2017 sung Refugee 110,000 sia tum natu ngealkol sa in nusiat ahihang Trump in 2017 sung 50,000 (alang) khiam suk ci thu "New York Times" news ah kisua hi.\n"AP" news sung akisua sak bangh hi le, Trump in Syria ah "Safe Zones" koi tu vai ngalkap phualpi Pentagon ah thupia tu in son hi.\n77777 February 6, 2017 at 1:21 PM


url: =Ka phawkkhak velval kanu kam – 5 :: ZOMI DAILY\nposted on 22 November 2014 at 2:46 pm Lomkholna: Article, Paukhankap\nTanlang kapai sil cin sangkah nuam lo-in sang innpan ka u tawh kaciah kik den uh hi. Kanu in sang ah hong kha kik in, kapa in kanung uh panin ciang tawh hong zui zel hi. Ut lo-in kakap gawp ciangin kanu in hong khem a,\n“Sangkah kei le uh cin nagol uh ciangin mihai nasuak ding uh a, i khua sung ah mi’n hong simmawh in hong ko gawpgawp ding hi,” hong ci!\nSangtuakkhit ciangin innmai ah lawmte tawh bungdeng kineih in kakimawl ngeingai zel uh hi. Kakhawlkal-in inn ah kaciah vat a kanu nawi\nkateepsak pak hi. Kanu in,\n“ Tanlang bang kahta a nunawi teepsak lai cileng nagol ciangin na mangngilh liangleh bel mihai taktak mah hini cie,” hong ci!\nLohunkawm in mi vaimiingau khawng guksak in lawmte tawh ka-em uh hi. Nikhat kagaihvalte uh kanu neekding ci-in kaciahciang in kapua hi. Kanu kapiak ciangin hong tawngawp a,\n“Nidang ciangin hih ci bangin gamta nawn kei un! Ei a zong hong kiguk sak leh i heh mahmah bangin mizong heh dingmothersday hi ven,” hong ci!\nNitak khat ka bawngcinna panin kabawng un ahuk hong delh hi. Gamlapi ah hong taipih ahih manin kalawmte ciah hunin kabawng ka hawlzo nai kei hi. Khuamui khit zawh khuanawl lui panin kanu tawh kaki tuak a kanu in,\n“Nalawmte kadot hangin lah kuamah in hong thei lo, bawng in heuh hongpeek kha in munkhat peuh ah paizo lo-in aom nai tam ci-a ka lungnuam lo-a hong zong phei ding aci hing,” hong ci!\nKa u tawh buangnaikual kituh in khatvei ka kitawng uh hi. Ka kilai laitak un kanu in hongmu a hongpai phei-in hongkhen hi.\n“No unau kitawng kei un! Na kitot uh ciangin nakiim uh pan nalawmte’n hong en uh in, hong nuihsan lel uh a muhnop hong sa mahmah hi,” hong ci!\nKamsan zeizai kawm, kamnam kawm sa-in nitakkhat kavakna panin kaciah hi. Kanu te’n inn kongkhak panin nong na ngak a, innkong kahon ciangin kapa in hongtawn pah hi. Ka ki leh kik a kalawmte kiang ah tuazan kagiak hi. Zingsang khuavak tungphet in kanu hongpai a,\n“Kap aw…hong ciah ta-in! Napa in hongtot hangin hong mudah hi kei! Hong itluat man hi. Na gamtat siatkhak ding alua luat man a, hong tawng hi. Na kileh kik ciangin napa in hong delh sak kik a, ahih hangin kong pha zo nawn kei hi. Zan thapai ka ihmu thei kei uh a, lampi ah awging khat om leh hong ciah hi’n teh ci-in innkong hong hon dingin innnuai kum sut zelzel ing,” hong ci!\nGawituaimeh limsa lo-in, ankuang panin zingsang khat ka nguaktai hi. Kanu hong pai-in,\n“Ko zong mehlim abawl thei lo, aduh lo hi kei ungh! Asum ding om leh naduhte hong leisak in hong bawlsak nuam mah hi ve ung!Sum na tha lawh zawh uh ciangin mehlim deuh anlim deuh ne zo pan ni ei…,” hong ci!\nPrevious: Vondeih Kep Ding – 5 (Pau Khan Kap)\nNext: Sihna in nangtung vang neinawnlo ~ Rev. Fr. Damian Dal